Surat Dakwah Tengku Chik Di Tiro Kepada Residen Belanda

Tengku Chik Di Tiro atau nama sebenarnya Syeikh Muhammad Samman adalah ulama dan panglima utama perang Aceh – Belanda pada sekitar tahun 1874. Kebijaksanaan strategi perang Tengku Chik Di Tiro yang memimpin para ulama termasuk Tengku Chik Pante Kulu dan Tengku Chik Kuta Karang begitu menakutkan Belanda.

Dalam perang tersebut, angkatan tentera Belanda hampir lumpuh. Angka korban tentera Belanda mencecah puluhan ribu termasuk jeneral-jeneral perangnya. Di saat ego dan emosi tentera Belanda begitu rapuh. Tengku Chik Di Tiro telah mengutuskan surat dakwah yang kandungannya seperti berikut:-

“Setahun yang lalu kami dalam sebuah surat kepada Tuan tentang mengadakan perdamaian memajukan dengan tegas syarat kami : demi Tuan Besar masuk dalam agama Islam dengan mengucapkan Syahadat, maka kami sudi mengadakan perjanjian dengan Tuan. Tapi hingga sekarang kami tidak mendapat balasan dari Tuan atas surat kami. Sesungguhnya, apabila Tuan-tuan memeluk agama Islam dan mengikuti Sunnah Rasulullah, ini adalah yang sebaik-baiknya bagi Tuan-tuan.

Tuan akan selamat di dunia, tidak akan menderita bahaya dan ancaman dibunuh, tidak dihinakan (dengan) harus lari menyelamatkan diri melintasi sawah-sawah, paip air, hutan dan jalan. Sedangkan sekarang kehinaan yang sebesar-besarnya menanti Tuan, yakni bahawa Kompeni (Belanda) harus meninggalkan Aceh seluruhnya, miliknya dirampas semuanya oleh tangan kaum Muslimin Aceh yang miskin dan lemah ini ! Malapetaka yang paling besar masih menanti Tuan ialah hukuman hari kiamat, yakni di Neraka, menurut hukum Tuhan Seru Sekalian Alam !”

Akibat ketakutan pada angkatan tentera jihad pimpinan ulama Aceh itu, pemimpin perang Belanda mengajukan surat tersebut kepada pemerintah Belanda di Den Haag (The Hague), Holland.

Maka pada tahun 1888, Menteri Hal Ehwal Wilayah Jajahan Belanda yang bernama Keuchenius menulis surat kepada Gabenor Jeneral Belanda di Bogor tentang surat dakwah Tengku Chik Di Tiro itu. Dalam surat tersebut dinyatakan seperti berikut:-

“Tuntutan yang tidak benar bahawa kita harus memeluk agama Islam, agaknya akan diakui juga oleh Tengku Di Tiro, kalau ia membaca ayat 257 Surah kedua dari Quran yang berbunyi : “Janganlah ada paksaan dalam agama; siapa yang menyangkal tahyul dan percaya Allah, dialah bersandar pada tongkat yang tidak akan patah-patah”

Nampaknya Menteri Belanda tersebut telah melakukan kesalahan dalam memberikan nombor ayat dan menterjemahkan ayat Al-Quran di mana terjemahan yang sebenar adalah seperti berikut:-

“Tidak ada paksaan dalam agama (Islam), kerana sesungguhnya telah nyata kebenaran (Islam) dari kesesatan (kufur). (Al Baqarah : 256)

Jawapan kepada surat tersebut membuktikan bahawa Belanda berasa gerun terhadap angkatan Perang Sabil Aceh pimpinan para ulama. Di samping itu, Belanda juga berasa malu kepada negara-negara lain kerana dalam tempoh 15 tahun, Belanda masih gagal menakluki Aceh Darussalam.

Hasanuddin Yusof
Maktab Penyelidikan
Tamadun Islam Nusantara


Betul Ke Filem P Ramlee Ada Sebut Maznah Ke Tu?

Netizen pasti mengingati plot twist dalam Star Wars ketika Darth Vader berkata pada Luke Skywalker.

“Luke, i am your father”

… Sebenarnya salah.

Dialog sebenar yang dilontarkan oleh James Earl Jones ialah.

“No, i am your father”

Ini dipanggil Mandela Effect. Fenomena memori salah, dimana otak mengingat sesuatu peristiwa itu berbeza daripada perkara sebenar ataupun peristiwa yang diingati itu sebenarnya tidak pernah wujud pun.

Begitu juga dengan dialog yang viral baru-baru ini. Yang kemudiannya kita akan terlintas watak pemuzik HM Busra dalam bujang lapok.

“Maznah ke tu?”

Arwah HM Busra tidak pernah mengeluarkan dialog ini. Dialognya yang sebenar dalam Seniman Bujang Lapok ialah.

“Siapa tu? Maznah ya” – HM Busra

Dialog ‘Maznah ke tu’ sanadnya jika di susur asal usulnya, dituturkan oleh watak Wan Kaswi, babak dimana pelakon almarhum Azwan Annuar menjawab telefon sebelum mengelek Usop Wilcha dengan traktor dalam Hantu Kak Limah Balik Rumah 2010

Kemudian dialog ini diguna semula oleh Nayan dalam Hantu Kak Limah 2018.

Bagaimanapun, dialog ini sememangnya tribute khas untuk watak yang dibawakan oleh HM Busra dalam Seniman Bujang Lapok.

Memori ni kalau jadi masa jawab soalan peperiksaan memang pedih. Ingat lain, jawab lain.

Artikel dikirimkan oleh Muhamad Khair untuk The Patriots.


Mat Som: Satu-Satunya Filem Malaysia Yang Diadaptasi Daripada Novel Grafik

Pada tahun 1989 pelukis komik tersohor di Malaysia, Lat (kini Datuk) telah menerbitkan sebuah novel grafik yang berjudul Mat Som. Novel grafik ini telah diterbitkan melalui syarikat penerbitannya sendiri iaitu Kampung Boy Sdn. Bhd. Sambutan terhadap novel grafik ini adalah sangat menggalakkan sehingga pihak Strawberry FTV Sdn. Bhd. berminat untuk mengadaptasinya untuk dijadikan sebuah filem pada tahun 1990. Mat Som juga dikatakan antara salah satu masterpiece ciptaan Lat selain Kampung Boy, Town Boy, Keluarga Si Mamat dan sebagainya.

Filem Mat Som ditayangkan setahun selepas novel grafiknya dipasarkan. Hatta Azad Khan (kini Prof. Dr.) telah dilantik untuk mengarahkan filem ini. Filem ini menampilkan pelakon-pelakon hebat seperti Imuda sebagai Mat Som, Tiara Jaquelina sebagai Yam, Zami Ismail sebagai Mat Top (bapa Mat Som), Ahmad Busu sebagai So’ud, Adibah Amin sebagai Mak Tom, Mohamad Abdullah sebagai Leman, Pyanhabib sebagai Pyan dan lain-lain.

Mat Som ialah sebuah kisah fiksyen yang dibuat dalam suasana sebenar Kuala Lumpur sekitar tahun 1980-an. Di sini kita dapat melihat cara penduduk di kota sewaktu itu menjalani kehidupan seharian. Mat Som mengisahkan seorang pemuda yang bekerja sebagai penulis sambilan di sebuah syarikat akhbar yang berada dalam keadaan tersepit. Beliau runsing apabila menerima surat daripada bapanya yang ingin benar menjodohkannya dengan Wan Faridah, anak jirannya dahulu. Kehidupan Mat Som di Kuala Lumpur tidaklah begitu baik. Dia menumpang tinggal di rumah rakan sekampungnya, So’ud dan tidak ada pendapatan yang tetap. Mat Som sebenarnya ingin mendekati Yam, seorang gadis cantik yang tinggal di sebelah rumahnya. Namun, dia agak kurang berkeyakinan untuk menegur Yam.

PERBEZAAN NOVEL GRAFIK DENGAN FILEM

FAKTA

Sumber:


Tiga Persatuan Pelajar Melayu Luar Negara Berpengaruh Sebelum Kemerdekaan

Sempena bulan kemerdekaan ini, penulis ingin membincangkan berkenaan tiga buah persatuan pelajar Melayu dari Tanah Melayu di luar negara (luar Kepulauan Alam Melayu) yang terawal pernah wujud dan pernah berpengaruh sebelum kemerdekaan negara kita pada tahun 1957. Ini adalah berdasarkan kajian arkib dan penulisan ilmiah penulis sendiri berkenaan perbincangan ini. Mungkin ada persatuan lain yang mempunyai kriteria sepertimana yang dibincangkan ini pernah wujud di negara lain, tetapi cuma tiga persatuan ini sahaja yang dapat penulis kenalpasti catatan kewujudannya sepanjang kajian penulis. Senarai akan dimulakan dengan persatuan yang diasaskan paling lewat ke persatuan yang ditubuhkan paling awal.

Pertama,
ialah Persatuan Pelajar Melayu Malaya di India (PPMMI) yang ditubuhkan
dan berpusat di Aligarh, Uttar Pradesh, India pada tahun 1948. Selepas Mesir,
India menjadi destinasi kedua tumpuan pelajar Melayu melanjutkan pengajian
agama sekitar tahun 1960-an dan 1970-an. Ini kerana India adalah tempat di mana
berdirinya dua buah institusi pengajian Islam tradisional yang terkenal ketika
itu iaitu Darul ‘Ulum di Deoband dan Darul ‘Ulum Nadwatul ‘Ulama di Lucknow,
selain merupakan bumi kelahiran ramai ulama India seperti Allahyarham Shaykh
Abu Hassan an-Nadwi, Allahyarham Maulana Shah Wali Allah ad-Dahlawi dan
Allahyarham Shaykh Abdul Rahman al-Mubarakfuri.

Catatan
sejarah pemergian pelajar Melayu dari Tanah Melayu yang terawal dapat dikesan
melanjutkan pengajian agama di India ialah seawal tahun 1920-an dan 1930-an
seperti Allahyarham Maulana Muhammad Ma’adah bin Layang yang mengasaskan Pondok
Pelangai di Negeri Sembilan (kini Sekolah Menengah Agama Pelangai) dan
Allahyarham Maulana Hj. Abbas Ahmad dari Terengganu yang mendirikan Pondok Tok
Jiring (kini SMKA Tok Jiring)

PPMMI yang
berpusat di Universiti Muslim Aligarh ditubuhkan bagi menyatukan semua pelajar
Melayu dari Tanah Melayu yang sedang dalam pengajian di serata tempat di India
seperti di Calcutta, Deoband, Lucknow, New Delhi, Madras dan Bombay. Peranan
PPMMI bukan sahaja sebagai perwakilan Persekutuan Tanah Melayu di India, bahkan
juga merupakan satu-satunya persatuan yang menjaga hal ehwal kebajikan para
pelajar Melayu di seluruh India dan memperjuangkan lulusan pelajar Melayu dari
India ketika itu sehinggalah persatuan tersebut dibubarkan sekitar tahun
1990-an. Ramai ulama dari Tanah Melayu yang pernah bernaung di bawah PPMMI
sepanjang pengajian mereka di India termasuklah Allahyarham Tuan Guru Dato’ Hj.
Nik Abdul Aziz Nik Mat dan Allahyarham Dato’ Hj. Ishak Baharom (mantan Mufti
Negeri Selangor).

Jauh lebih
awal daripada penubuhan PPMMI, Persekutuan Putera-Putera Semenanjung (PPS)
telah berdiri teguh di bumi Mesir sejak persatuan tersebut diasaskan pada tahun
1930. Pada asalnya, kebanyakan anggota pengasas persatuan tersebut merupakan
bekas ahli-ahli Persatuan Kebajikan Pelajar-Pelajar Jawi Universiti al-Azhar
yang ditubuhkan lebih awal iaitu sekitar tahun 1923 lagi, tetapi keanggotaannya
lebih menyeluruh kepada semua pelajar Melayu dari seluruh pelusuk Kepulauan
Alam Melayu.

Tidak perlu
rasanya dihuraikan lebih lanjut berkenaan sejarah pemergian pelajar Melayu ke
Mesir dan sejarah persatuan pelajar Melayu di sana kerana pada dua tahun lepas,
penulis telahpun menulis artikel yang bertajuk “Siapakah Orang Melayu
Pertama Yang Belajar di Mesir?” dalam laman web The Patriots ini juga yang
telah dikemaskini baharu-baharu ini oleh pihak Admin. Peranan PPS begitu besar
sebagai perwakilan Persekutuan Tanah Melayu di bumi Anbiya’ tersebut dan
penglbatannya dalam sejarah negara republik tersebut khususnya perhubungan erat
persatuan tersebut dengan Gamal Abdul Nasser, mantan Presiden Mesir kedua.

PPS telah
beberapa kali menukar nama rasminya dan kali terakhir sehingga tahun 2015,
persatuan tersebut dikenali dengan nama Persekutuan Melayu Republik Arab Mesir
(PMRAM). Antara tokoh yang pernah memegang badan kepimpinan persatuan tersebut
seperti Allahyarham Prof. Dr. Zulkifli Muhammad, Allahyarham Dato’ Abdul Kadir
Ismail (mantan Timbalan Menteri Penerangan Malaysia), Tan Sri Wan Mokhtar Ahmad
(mantan Menteri Besar Terengganu) dan Allahyarham Dato’ Hj. Fadzil Noor (mantan
Presiden PAS).

Lebih awal
daripada penubuhan PPS, di benua Eropah iaitu di United Kingdom, telah wujudnya
sebuah persatuan pelajar Melayu di sana yang dikenali dengan nama “Malay
Society of Great Britain” (MSGB) yang ditubuhkan pada tahun 1927. Sejarah
pelajar Melayu dari Tanah Melayu yang melanjutkan pengajian di United Kingdom,
dapat penulis jejaki seawal tahun 1870-an apabila seorang Pembesar Johor,
Allahyarham Dato’ Seri Amar Diraja Abdul Rahman bin Andak, yang ketika itu muda
belia dan juga anak angkat kepada Almarhum Sultan Abu Bakar telah dihantar ke
England untuk melanjutkan pengajian bersama dengan seorang sepupu baginda iaitu
Ungku Othman pada tahun 1871.

Atas matlamat
untuk menyatupadukan semua pelajar Melayu dari Tanah Melayu di United Kingdom
di atas satu nama bangsa yang sama yang memberi kesetiaan yang tidak berbelah
bahagi terhadap tanah air tercinta, Tanah Melayu, MSGB ditubuhkan oleh 12 orang
pelajar Melayu dari Tanah Melayu yang sedang menuntut di sana ketika itu dan
berpusat di Malayan Hall, London. Apa yang menariknya, Presiden pertamanya
ialah Almarhum Tengku (Tuanku) Abdul Rahman iaitu kerabat diraja Negeri
Sembilan dan Setiausaha Kehormat yang pertama ialah Almarhum Tunku Abdul Rahman
Putra al-Haj iaitu kerabat diraja Kedah. Selepas kemerdekaan negara, baginda
berdua ditabal sebagai Yang Dipertuan Agong yang pertama dan dilantik sebagai
Perdana Menteri Persekutuan Tanah Melayu yang pertama.

Seperti PPS
dan PPMMI, MSGB juga berperanan besar sebagai perwakilan Persekutuan Tanah
Melayu di United Kingdom selain menjaga hal ehwal kebajikan para pelajar Melayu
di sana. MSGB dipimpin oleh ramai bakal tokoh negarawan yang menuntut di sana.
Tiga orang mantan Perdana Menteri Malaysia terawal pernah dilantik sebagai
Presiden ketika pengajian mereka di sana. Pada tahun 1958, MSGB telah menukar
nama rasminya kepada bahasa Melayu iaitu Kesatuan Melayu United Kingdom (KMUK)
dan terus menaungi para pelajar Melayu di sana sekurang-kurangnya sehingga
tahun 1999.

Ketiga-tiga persatuan tersebut berpengaruh besar dalam memperkenalkan kebudayaan Melayu di setiap negara tersebut dengan setiap kali jemputan majlis persembahan kesenian mereka akan dihadiri oleh penduduk tempatan, pelajar-pelajar asing dan wakil-wakil kedutaan negara lain yang diundang. Ketiga-tiga persatuan tersebut juga sentiasa menyokong kuat kemerdekaan Tanah Melayu dari perantauan dan giat memperkenalkan Tanah Melayu kepada penduduk tempatan dan pelajar asing di negara masing-masing melalui upacara persembahan kebudayaan, penerbitan buku dan majalah tulisan dan terbitan mereka sendiri berkenaan Tanah Melayu untuk disebarkan kepada orang awam di sana, ucapan sapaan “Merdeka” antara mereka, mengutuskan surat-surat rasmi sokongan kepada para pemimpin Parti Perikatan di tanah air, bahkan juga mengutus surat rasmi kepada para pemimpin negara lain memohon sokongan mereka terhadap kemerdekaan Tanah Melayu.

Untuk
mengetahui lebih lanjut berkenaan sejarah penubuhan dan aktiviti-aktiviti yang
dijalankan oleh ketiga-tiga persatuan tersebut sepanjang kewujudan mereka, para
pembaca bolehlah merujuk senarai penulisan ilmiah saya di bawah:

RUJUKAN:

– Muhammad
Hafiz Samsudin, “Peranan dan Sumbangan Persekutuan Melayu Mesir (PMM),
1956-2000,” Disertasi MA., Jabatan Sejarah, Fakulti Sastera dan Sains Sosial,
Universiti Malaya, 2016.

– Muhammad Hafiz Samsudin & Abu Hanifah Haris, “Persekutuan Melayu Mesir (PMM) dan Persatuan Pelajar-Pelajar Melayu Malaysia di India (PPMMI), Latar Belakang dan Peranan,” dalam Sivachandralingam Sundara Raja et al. (ed.), Prosiding Persidangan Sejarah Sosioekonomi Malaysia, Kuala Lumpur: Jabatan Sejarah, Fakulti Sastera dan Sains Sosial, Universiti Malaya, Nov. 2016, hlm. 468-483.

– Muhammad Hafiz Samsudin & Abu Hanifah Haris, “Peranan dan Sumbangan Malay Society of Great Britain (MSGB), Terhadap Kebajikan Pelajar Melayu dan Perjuangan Kemerdekaan Tanah Melayu, 1927-1958,” Jurnal Malaysia dari Segi Sejarah (Edisi Memperingati 120 Tahun Majlis Raja-Raja Melayu), Kuala Lumpur: Persatuan Sejarah Malaysia, Bil. 45, 2017, hlm. 134-148.


Macam Mana Babi Hutan Boleh Menyeberangi Selat Melaka?

Satu berita tergempar menggegarkan seluruh Malaysia. Tidak cukup dengan kedatangan buruh tanpa izin… dan asap jerebu, dikhabarkan kini datang pula babi hutan tanpa izin dari Indonesia. Perkhabaran sedemikian mungkin boleh dipandang serius jika pengumuman dibuat oleh ahli bidang.

Malang sekali apa yang boleh menjadi ancaman telah bertukar ke bahan jenaka hanya kerana Norhizam Hassan Baktee mengatakan Pulau Besar, Melaka, dijadikan destinasi pilihan utama. Lebih mengejutkan, beliau menambah bahawa populasi babi hutan boleh mengatasi jumlah penduduk di pulau tersebut jika isu ini tidak ditangani dengan baik.

Kenyataan
sedemikian barangkali dikeluarkan ekoran tersebarnya desas-desus daripada para
nelayan yang melihat moncong babi di permukaan laut. Maka banyak persoalan
bermain dalam fikiran berkenaan kemampuan babi untuk merentasi Selat Melaka.

Jarak antara Malaysia dan Indonesia secara biologi tidaklah jauh. Pulau Rupat hanya terletak 66 kilometer sahaja daripada Pulau Besar, lebih jika dikira dari Sumatera sendiri. Antara Pulau Besar dan Semenanjung Malaysia pula tidak sampai empat kilometer pun.

Bermakna pergerakan babi hutan ini, jika benar, boleh sahaja membadai pantai-pantai Melaka pun. Tidak boleh bayangkan – keseronokan mandi di pantai yang selama ini hanya perlu diawasi kedatangan jerung dan obor-obor, kini perlu dilihat jika ada babi hutan pula.

Namun
pencerobohan babi hutan tidak boleh dijadikan bahan jenaka. Alam semulajadi
mempunyai kitaran yang teratur, melainkan jika wujud cetusan tertentu yang
mengganggu imbangan. Itu yang dirisaukan di sebalik kisah dianggap lucu ini.
Jika hutan ditarah, haiwan akan lari mencari habitat baharu. Jangankan aktiviti
penggondolan hutan di seberang datang pula babi ke tanah ini. Namun migrasi
babi mempunyai faktor-faktor lain juga.

Babi memang merupakan haiwan yang mampu berenang. Pada tahun 2013, seekor babi berjaya merentasi 11 kilometer di laut antara Perancis ke Alderney. Dalam YouTube pun, ada juga penampakan sekumpulan babi berenang di Laut Hitam dari Sozopol, Bulgaria.https://youtu.be/2v3QfJoAQO0

Jauh ke
Hong Kong pula, babi hutan dilihat berenang bagaikan tikus di atas air:

Persamaan
dengan tikus pun tidaklah bersifat keterlaluan. Ini kerana pergerakan babi
hutan melalui rentasan sejauh 66 kilometer mempunyai asas barangkalinya. Dalam
abad ini sahaja, populasi babi hutan meningkat secara berganda oleh kerana
keupayaan spesies ini untuk menyantuni dengan habitat semasanya. Seperti haiwan
lain, babi hutan menyukai makanan yang membekalkan tenaga, rata-ratanya
tumbuh-tumbuhan dan serangga. Babi hutan juga memakan bangkai.

Namun tidak sama seperti haiwan lain, babi hutan mempunyai tabiat yang merosakkan alam sekitar. Bagaikan tikus yang merosakkan imbangan semulajadi, babi hutan suka menyondol tanah untuk mencari serangga. Pulau Besar memanglah destinasi terbaik untuk babi hutan kerana kaya dengan tumbuh-tumbuhan dan mempunyai perlindungan daripada ancaman seperti pemburu.

Sondolan ke atas tanah sedalam 15sm pula boleh merosakkan akar bagi pokok-pokok tertentu. Kegiatan berpanjangan boleh menyebabkan kepupusan pun. Di Poland, sondolan babi hutan telah mengurangkan ketumpatan pembenihan pokok oak, linden dan hornbeam antara 1.5-6 kali ganda.

Maka
kedatangan babi hutan boleh mengganggu taburan spesies lain, sekaligus
mengucar-kacirkan rantaian makanan. Dengan memakan tumbuh-tumbuhan secara
terus, alam semulajadi tidak dapat menggantikan dengan mudah apabila akarnya
sendiri dirobek. Sondolan juga melonggarkan tanah, sekaligus menyebabkan
hakisan. Cacing-cacing dan siput yakni makanan ruji mudah ditemui dalam tanah.

Di
Queensland, babi hutan telah mengurangkan populasi cacing tanah pada kadar
62%-93%. Tidak cukup dengan itu, kambing-kambing di Pulau Besar juga berdepan
dengan ancaman. Statistik menunjukkan 32% anak-anak kambing mudah dijadikan
sasaran haiwan agresif ini. Dengan kerosakan alam semulajadi serta peluang
tinggi tentang bangkai pula, sektor pelancongan Melaka juga boleh menerima
impak.

Maka
rentasan 66 kilometer ini tidak seharusnya diketepikan sebagai jenaka
semata-mata. Pulau Besar sangatlah kondusif untuk babi hutan, dulu berkaki dua
yang mengamalkan pelbagai jenis khurafat. Kini dengan jelmaan kaki empat yang
mempunyai kadar kesuburan paling tinggi dalam kalangan mamalia kuku telapuk,
tidak menghairankan pun jika populasinya menandingi jumlah penduduk di Pulau
Besar.

RUJUKAN:

Alderney wild boar that swam from France shot over disease fear. https://www.bbc.com/news/world-europe-guernsey-24932170

Rentas Selat Melaka, babi hutan Indonesia ceroboh Melaka. https://www.malaysiakini.com/news/490754  ‘Seaborne invasion’ of wild boar swamps mystical Malaysian island. https://www.theguardian.com/world/2019/sep/06/sea-borne-invasion-of-wild-boar-swamp-mystical-malaysian-island The Environmental Impact of Wild Boar. https://pdfs.semanticscholar.org/1717/da1dd916df958802589654700bf80045029c.pdf


Misteri Kejatuhan Kota Purba China 4000 Tahun Yang Lalu

Tidak ramai tahu sekitar 4,000 tahun lalu, wujud sebuah peradaban yang berupaya membina bandar terusan Liangzhu mengatasi Venice di Itali. Pengkaji arkeologi yang menemui tapak kota tersebut pada 1936 menggelarnya sebagai Venice Zaman Batu. Tetapi entah di mana silapnya, kota tersebut ditinggalkan begitu saja.

Sejak itu, ia menjadi sumber perdebatan ahli komuniti arkeologi tentang punca Liangzhu ditinggalkan. Ada yang berpandangan ia ditinggalkan akibat aktiviti pepe.ra.ngan. Ada juga mendakwa ia ditinggalkan akibat masalah kebuluran atau penularan penyakit. Namun begitu, para saintis percaya jawapan persoalan ini mudah saja: perubahan iklim.

Menerusi satu kajian yang diterbitkan dalam jurnal Science Advances, pasukan pengkaji percaya hujan lebat yang dicetuskan oleh kitaran El Nino yang terlalu aktif sebagai punca banjir yang membanjiri Liangzhu. Banjir sama juga turut bertanggungjawab memu.sn.ahkan infrastruktur-infrastruktur yang mengawal aliran air untuk kota berkenaan.

Liangzhu terletak 100 batu di barat daya Shanghai dan berada di sebuah muara sungai berhampiran Laut China Timur. Peradaban yang mengasaskan kota tersebut tinggal di situ selama sealaf iaitu antara 3300 hingga 2300 SM. Masyarakat ini bertanggungjawab membina terusan, saliran, empangan dan takungan air bagi menyokong aktiviti pertanian yang wujud ketika itu.

Sejak ditemui pada 1936, kerja-kerja ekskavasi mendedahkan pelbagai artifak menarik termasuk ukiran-ukiran jed yang rumit. Disebabkan statusnya sebagai Venice Zaman Batu, China mencadangkan Liangzhu diiktiraf sebagai Tapak Warisan Dunia UNESCO. Pengiktirafan tersebut diberi pada tahun 2019.

Sebelum ini, para saintis berspekulasi bahawa banjir merupakan punca kota ini ditinggalkan oleh penghuninya kira-kira 4,000 tahun lalu. Bagaimanapun, tanpa sebarang bukti kukuh, ia hanya teori di atas kertas. Tetapi semua itu berubah menerusi penemuan lapisan nipis tanah liat sekitar kawasan runtuhan.

Bagi penulis kajian Christoph Spotl dari Kumpulan Penyelidikan Kuartener di Universiti Innsbruck, Austria, ia mewujudkan kaitan antara banjir dari Sungai Yangtze atau Laut China Timur dengan keruntuhan Liangzhu. Dan ia kemudiannya disokong dengan kajian pada stalagmit yang terdapat di dua buah gua bawah air berhampiran.

Bagi mendapatkan data menarik daripada stalagmit-stalagmit ini, dua teknik digunakan. Pertama, analisis isotop karbon bagi menentukan kelembapan semasa ia terbentuk. Kedua, teknik pentarikhan uranium-thorium bagi menentukan usia sebenar stalagmit. Hasil kajian mendedahkan wujud tempoh hujan lebat antara 4,345 hingga 4,324 tahun lalu.

Hujan lebat ini didorong oleh pemanasan air laut Pasifik – peristiwa yang dikenali sebagai Alunan El Nino-Selatan. Kajian sama turut mendedahkan keadaan lembap ini berterusan selama beberapa ratus tahun sehingga membawa kepada pembentukan Dinasti Xia sekitar 2070 SM.

Pengasasnya Raja Yu Yang Agung (Yu the Great) memperkenalkan pelbagai kaedah kawalan banjir yang lebih berkesan di China. Atas jasanya itu, baginda diberi gelaran sebagai Penjinak Banjir. Begitupun, para saintis percaya kaedah kawalan banjir Yu turut didorong oleh faktor perubahan iklim sekaligus memastikan kebangkitan Dinasti Xia.

RUJUKAN

Kindy, D. (2021, 2 Disember). Why Did This Chinese City of Canals Collapse in the Third Millennium B.C.E.?. Smithsonian Magazine.


Bandar Agung Ini Pernah Menjadi Venice di Sungai Nil

Bangsa Mesir Purba menggunakan sebuah tongkang untuk mengangkut barangan ke hulu dan hilir Sungai Nil.

Tongkang ini digambarkan Herodotus sebagai kapal berkayu akasia dengan layar papirus tetapi hanya satu kemudi (Geggel, 2019).

Dan Herodotus melihat kapal-kapal ini menyusuri perairan di sekitar sebuah bandar yang sebelum ini dianggap lagenda. Lidah Mesir Purba menggelar bandar ini Thonis.

Manakala bangsa Yunani menyebutnya dengan nama Heracleion. Kedua-dua nama mempunyai satu persamaan jelas: dewa Khonsu.

Dalam bahasa Yunani Kuno pula, dewa ini bernama Herakles (diterjemah sebagai Hercules dalam bahasa Rom).

Persamaan ini mengikatkan dua budaya besar di laut tersebut. Thonis-Heracleion menjadi destinasi utama untuk sektor perdagangan dan pelancongan.

Raja Menelaus pernah mengunjungi bandar ini dengan Ratu Helen. Terkemudian, Helen kembali ke Thonis-Heracleion untuk bersembunyi selepas melarikan diri dengan Putera Paris dari Troy (Shenker, 2016).

Pengkaji arkeologi dan sejarah aktif mencari Thonis-Heracleion yang tanpa henti disebut lagenda dua budaya ini.

Zaman kegemilangan Thonis-Heracleion hanya berlaku antara 600 hingga 400 S.M.

Pada ambang kejatuhan sistem kefiraunan, Thonis-Heracleion pun mula hilang pengaruh.

Tambah pula kota Alexandria sudah menjadi pelabuhan utama bagi rantau Mesir. Kenaikan aras laut dan pencecairan tanah kemudian menenggelamkan kota Thonis-Heracleion buat selamanya.

Hari ini kota ini masih wujud… cuma di dasar laut, yang menyembunyikan banyak khazanah Mesir Purba. Di sinilah pakar arkeologi menemui kapal akasia yang disebut Herodotus.

Tugu batu yang dibina bagi memperingati dewa Hapy dilitupi lumut dan moluska – dulu mengawasi dari darat, kini dilupakan dalam air. Pakar-pakar arkeologi menemui sisa-sisa sebuah kuil.

Di sini terdapat banyak tembikar yang mengandungi barang kemas, duit syiling, minyak lampu antaranya.

Thonis-Heracleion merupakan kiblat sains yang sangat penting. Bukan setakat sebuah mak.am penguasa silam… tetapi kµbµr sebuah budaya yang menjadi medan untuk entah berapa banyak bahasa.

Ia tidak melihat kebangkitan dan kejatuhan Empayar Rom. Berita kemµsnahan Konstantinopel pada April 1204 tidak menyinggah pelabuhan ini dengan cerita bagaimana wanita termasuk rahib diro.gol anggota ten.tera.

Semua kisah dalam selok-belok geopolitik global hingga hari ini tidak diketahui Thonis-Heracleion, terpelihara dalam kesunyian laut dengan bunyi hiruk-pikuk ikan tidak mungkin didengari may.at.

Penemuan semula Thonis-Heracleion boleh memisahkan antara fakta dan lagenda. Sains sekarang ini boleh mengalir dengan licin, mengenal pasti persuratan sejarah di sebalik mitos tersirat.

Pakar arkeologi dasar laut bernama Franck Goddio telah menjejaki Thonis-Heracleion yang diberikan pelbagai gambaran oleh Herodotus dan kemudian Strabo.

Kota ini terletak di Teluk Aboukir, dibayar kerajaan Mesir ketika itu dibawah kepimpinan Hosni Mubarak.

Secara berperingkat, mereka menemui kota-kota tenggelam yang lain seperti Canopus misalnya. Thonis-Heracleion hanya ditemui pada tahun 2000, dibawah lapisan pasir daripada Sungai Nil.

Mereka menyelam bersebelahan dengan tugu Cleopatra II atau Cleopatra III yang berpakaian seperti dewi Isis.

Memang kota ini bersangkut paut dengan hal ehwal keagamaan.

Disinilah para kelasi menyerahkan hadiah kepada dewa-dewi supaya perjalanan diberkati.

Dan di sini juga terdapat kuil penting yang perlu dikunjungi firaun sebaik sahaja menaiki takhta. Tanpa upacara di kuil ini, seorang firaun takkan menerima pengiktirafan sebagai penguasa agung.

Dulu para ham.ba menyapu habuk daripada lantai kuil. Pasukan Goddio pula membersihkan lapisan pasir dan lumpur di kuil yang sama.

Kuil Amun-Gerb ini terletak di kawasan 64 buah kapal yang sudah lama karam.

Batu bersurat daripada Firaun Nectanebo I (378-362 S.M.) masih mengandungi perkataan yang jelas untuk dibaca.

Yang paling menarik sekali, Thonis-Heracleion masih belum dikaji habis. Selama 15 tahun, pakar-pakar arkeologi boleh menyelongkar dua peratus daripada tapak ini. Masih banyak rahsia yang belum ditemui… apatah lagi dijelaskan.

Sebagai sebuah kota perdagangan, Thonis-Heracleion mempunyai kelebihan dari segi budaya. Saintis mungkin tidak perlu bergerak terlalu jauh di sekitar Mesir Purba untuk belajar sesuatu yang baharu.

Kerana barangkali Thonis-Heracleion sudah mengumpulkan segalanya. Malah saintis bidang cuaca juga boleh mempelajari tentang perubahan iklim untuk memahami impak perubahan iklim pada zaman ini.

Sebab itulah Thonis-Heracleion menjadi kiblat sains.

RUJUKAN:

Geggel, L. (2019, Mac 19). 2,500 Years Ago, Herodotus Described a Weird Ship. Now Archaeologists Have Found It. Live Science.

Shenker, J. (2016, Ogos 15). Lost cities #6: how Thonis-Heracleion resurfaced after 1,000 years under water. The Guardian.


Kulat Yang Mampu Hidup Dalam Situasi Radiasi Chernobyl

Sejak akhir-akhir ini, dapat aku perhatikan bahawa drama bersiri Chernobyl telah mula mendapat tempat di hati penonton. Menurut laman sesawang IMDB pada setakat ini, siri drama Chernobyl menerima “rating” yang lebih tinggi dari siri sensasi Game of Thrones. Kiranya drama bersiri paling tinggi rating dalam sejarah.

Apa pula Chernobyl ni?

Secara ringkasnya, Chernobyl ini merupakan nama yang telah diberikan kepada sebuah loji penghasilan tenaga nuklear yang terletak di Pripyat, Ukraine.

Dan tahukah anda bahawa, di bandar ini juga, Kapten Price (leftenan pada waktu itu), bersama-sama Kapten Macmillan, melaksanakan sebuah misi penting, bagi menggagalkan usaha Imran Zakhaev untuk mendapatkan peledak nuklear.

Sebelum tragedi buruk menimpa, yakni salah sebuah daripada reaktor nuklear Chernobyl tersebut meletup, akibat kepincangan semasa saintis sedang melaksanakan ujian rutin pada tahun 1986, Pripyat merupakan sebuah bandar yang mempunyai seramai 50,000 orang penduduk.

Namun selepas insiden yang dianggap sebagai “bencana nuklear terburuk dalam sejarah manusia” itu berlaku, pihak kerajaan Ukraine telah mengarahkan kesemua penduduk bandar untuk berpindah keluar. Kini, Pripyat hanya lah sebuah bandar ‘hantu’ yang tidak berpenghuni.Tetapi yang menariknya adalah apa yang berlaku selepas itu.

Setelah beberapa tahun berbondong-bondong manusia meninggalkan Pripyat yang telah diracuni radiasi, alam semulajadi ‘kembali’ untuk mengambil ‘hak’ nya semula. Hasil pemerhatian mendapati bahawa, pelbagai hidupan dan haiwan liar seperti beruang, serigala, dan juga rusa, telah kembali menjadikan bandar tersebut sebagai habitatnya.

Boleh baca tulisan Moustapha Abbas berkenaan bencana nuklear Chernobyl dengan lebih lanjut di sini: https://www.thepatriots.asia/chernobyl-bencana-nuklear-terbesar-sejarah

Perkara ini secara langsung membuatkan aku teringat akan sebuah pembentangan yang pernah aku buat dahulu. Iaitu berkenaan sejenis kulat yang mempunyai kebolehan sangat istimewa. Kulat ini mampu untuk hidup dalam persekitaran dicemari radioaktif berbahaya dan mampu menukarkan radiasi kepada makanannya!

Pada tahun 1991, sekumpulan saintis yang terdiri daripada seorang ahli mikrobiologi bernama Nelli Zhdanova dan rakan-rakan pengkaji lain dari Institut Mikrobiologi & Virologi Kiev, telah bertindak menjalankan sebuah siasatan terperinci, bagi memeriksa kawasan sekitar dan berhampiran “Reaktor 4” yang meletup itu.

Tetapi disebabkan oleh radiasi yang masih berada di paras yang sangat tinggi pada waktu itu, kawasan sekitar dan berhampiran reaktor masih sangat berbahaya untuk dihampiri oleh manusia, walaupun dengan perlindungan sut HAZMAT.

Bagaimanapun, kumpulan saintis telah segera mendapatkan penyelesaian kepada masalah ini, iaitu dengan menggunakan kenderaan robotik untuk memeriksa kawasan tersebut.

Alangkah terkejutnya kumpulan saintis dan pengkaji tersebut setelah mereka dapati bahawa, terdapat sejenis mikroorganisma dari spesies kulat berwarna hitam yang hidup dan membiak dengan banyak, serta boleh dikatakan sangat berjaya dalam meneruskan kelangsungan hidup, walaupun ia berada di kawasan yang mempunyai paras radiasi yang tinggi dan berbahaya.

Seterusnya, pasukan pengkaji turut mendapati bahawa, bukan sahaja kulat ini mampu hidup di dalam “Exclusion Zone” atau Zon Pengasingan yang berkeluasan radius 30 kilometer itu sahaja, malah terdapat varian atau (“strain”) kulat yang berkebolehan hidup sangat hampir dengan punca radiasi, iaitu di dalam cecair penyejuk terkandung dalam sisa reaktor itu sendiri !

Penemuan saintifik bersejarah ini diibaratkan sebagai satu “penemuan yang membuka pintu baru” kepada keupayaan kulat. Bermaksud, fenomena ini tidak pernah lagi disaksikan serta direkodkan lagi oleh mana-mana pakar.

Sejak penemuan tersebut, saintis menggelar kebolehan luarbiasa yang dimiliki oleh kulat ini sebagai Radiotropisme. Radiotropisme telah didefinisikan sebagai kebolehan sesuatu mikroorganisma itu untuk tumbuh atau hidup yang membawanya lebih dekat kepada / ke arah punca radiasi.

Kemudian, dengan penggunaan kenderaan robotik itu tadi, pasukan pengkaji mengambil sejumlah besar sampel kulat tersebut untuk dikaji dengan lebih mendalam.

Kajian selanjutnya mendapati, sel-sel kulat tersebut mempunyai kandungan tinggi sejenis pigmen dikenali sebagai melanin. Menariknya, melanin adalah pigmen yang sama terkandung di dalam serta memberikan warna hitam kepada kulit, rambut manusia serta haiwan lain.

Selain itu, berdasarkan pemerhatian saintis, kepekatan (“intensity”) warna hitam pada kulat itu turut didapati berbeza-beza dan dipengaruhi oleh tempat atau kawasan ia dijumpai. Ini kerana, kulat yang ditemui berhampiran dengan punca radiasi, yakni reaktor nuklear, lebih hitam (gelap) warnanya, berbanding kulat yang ditemui jauh dari punca radiasi.

(Lebih hitam warna kulat tersebut, lebih banyak kandungan melanin. Lebih dekat dengan punca radiasi, lebih banyak melanin)

Kulat-kulat “super” ber-melanin yang ditemui itu, kini disimpan dibawah penjagaan rapi seorang saintis bernama Tamas Torok. Makmal beliau di California, iaitu Lawrence Berkeley National Laboratory, dipertanggungjawabkan untuk menyimpan sebanyak 2000 jenis kulat yang digelar “Kulat Chernobyl” pada suhu -80 darjah Celsius, untuk memelihara genetiknya.

Pengenalan Umum Kepada Melanin.

Aku duk sebut-sebut melanin ni, pasti ada yang tak faham. Oleh itu, ini adalah beberapa fakta umum tentang melanin yang perlu anda ketahui terlebih dahulu, sebelum kita ke bahagian seterusnya.

Terma “melanin” itu berasal daripada perkataan bahasa greek iaitu melanos, yang bermaksud dan merujuk kepada warna “hitam”. Melanin ini juga mempunyai sifat untuk menyerap apa-apa sahaja dari persekitaran (ubiquitous).

Seperti yang telah dinyatakan di atas, manusia dan haiwan turut mempunyai kandungan melanin pada bahagian kulit dan rambut, memberikannya warna hitam atau coklat.

Di mana ia dihasilkan?

Pigmen melanin ini dihasilkan oleh sejenis sel yang terkandung di dalam kulit dikenali sebagai melanocyte. Sel melanocyte ini dapat ditemui pada lapisan paling bawah “basal layer” kulit atau epidermis

Sel melanocyte ini juga mempunyai jejari yang dikenali sebagai dendrites, memberikan sel melanocyte sambungan atau jaringan kepada sel kulit yakni keratinocyte anda.

Seterusnya, sel melanocyte akan menghasilkan ‘paket’ dikenali sebagai melanosomes. Dengan jaringan atau dendrites itu tadi, melanosome akan dihantarkan kepada sel kulit anda, di mana paket melanosome itu akan terurai, melepaskan melanin ke dalam sel kulit tersebut.

Apa fungsi melanin?

Melanin ini merupakan sejenis pigmen serba boleh. Ia berfungsi dalam pelbagai perkara, seperti memberi perlindungan kepada sinar ultraungu (UV). Dan yang paling penting, pigmen melanin membantu meminimakan risiko terhadap kanser kulit.

Jadi kalau anda sering diejek kerana memiliki kulit gelap, jangan la bersedih. Ini kerana Tuhan sebenarnya sedang memberikan anda perlindungan semulajadi kepada sinaran UV. *gently pat you shoulder*

Fungsi melanin yang lain adalah untuk membantu tubuh badan anda dalam proses sintesis Vitamin-D dari cahaya matahari, serta ia turut berperanan dalam sistem imunisasi manusia.

Hubungan Antara Kulat & Melanin

Kebanyakan daripada spesies kulat, secara umum mempunyai kandungan pigmen melanin di dalam selnya. Dan seperti manusia, pigmen tersebut berperanan untuk melindungi kulat itu daripada sinaran UV dan radiasi solar.

Mikroorganisma atau kulat ber-melanin ini, juga didapati mendiami persekitaran yang sangat ekstrem. Ini termasuklah kawasan ber-altitud tinggi, kawasan Artik, dan juga benua Antartika. Serta yang paling menakjubkan adalah, di dalam sisa sebuah reaktor nuklear (Chernobyl).

Peranan melanin di dalam mikroorganisma juga sangat menarik dikaji dari segi atau perspektif paleobiologi (biologi purba). Kerana, sejumlah besar fosil kulat yang telah ditemui pada setakat ini, didapati turut mengandungi melanin.

Fosil spora kulat ber-melanin ini kebiasaannya dapat ditemui pada lapisan purba dari zaman Cretaceous (ratusan juta tahun dahulu), satu zaman yang mana telah berlakunya peristiwa kepupusan besar-besaran.

Sehubungan dengan itu, saintis berpendapat kulat ber-melanin tumbuh dengan banyaknya selepas peristiwa kepupusan zaman Cretaceous tersebut, adalah kerana evolusi atau adaptasi kulat bagi berhadapan dengan persekitaran yang membunuh (radiasi tinggi / suhu panas melampau).

TETAPI..

Walaupun mikroorganisma atau kulat ber-melanin ini mudah ditemui di persekitaran yang beradiasi tinggi, ia tetap suatu yang aneh sekiranya melanin tersebut hanya berfungsi sebagai perlindungan kulat terhadap sinaran UV dan radiasi sahaja.

Maksudnya apa?Begini..

Anda terlebih dahulu perlu tahu bahawa, semakin tinggi altitud sesebuah persekitaran atau kawasan itu, semakin tinggi pendedahan persekitaran tersebut kepada radiasi (background radiation).

Dalam erti kata lain, kadar radiasi misalnya di kawasan pergunungan itu, sebenarnya lebih tinggi berbanding kadar radiasi persekitaran yang berada di paras laut.

Dianggarkan bahawa, kadar radiasi kawasan altitud tinggi adalah 500 sehingga 1000 kali lebih besar iaitu pada kadar 0.50-1.0 Gy / tahun, berbanding radiasi kawasan yang berada di paras laut.

Walau bagaimanapun, kebanyakan daripada spesies kulat itu, sama ada ber-melanin ataupun tidak ber-melanin, mampu bertahan hidup sehingga dos 1.7×104 Gy (lebih tinggi dari radiasi 0.5-1.0 itu tadi).

Justeru ini bermakna, kandungan pigmen melanin kulat kelihatan seperti ia tidak signifikan kan? Sebab kulat tanpa melanin pun mampu untuk hidup dalam keadaan radiasi tinggi (1.7×104 Gy). Bermaksud, melanin bukan hanya memberi perlindungan kepada kulat, dan pasti ada fungsi lain. Perkara ini seterusnya membuat saintis bingung.

Penukaran Radiasi Kepada Makanan

Tidak lama selepas itu, saintis telah menemui penyelesaian kepada kebuntuan dengan membuat sebuah hipotesis bersandarkan kepada asas tumbuh-tumbuhan, atau lebih tepat lagi tentang proses fotosintesis dan kemampuan pigmen klorofil.

Seperti melanin, klorofil juga merupakan sejenis pigmen, cuma ia terdapat pada tumbuh-tumbuhan. Ia memainkan peranan dalam proses fotosintesis, iaitu dengan menukarkan tenaga cahaya didapatkan daripada matahari, kepada tenaga kimia dalam bentuk glukosa memberi nya tenaga.

Maka dengan itu, saintis membuat hipotesis bahawa melanin, selain daripada memberi kulat perlindungan kepada radiasi, berkemungkinan tinggi ia turut membantu kulat tersebut menukarkan sinaran radiasi gamma kepada makanannya, satu proses dikenali sebagai radiosintesis.

Bagi membuktikan hipotesis mereka, kumpulan saintis daripada Albert Einstein College of Medicine, telah melaksanakan sebuah eksperimen istimewa.

Iaitu dengan mendedahkan 3 spesies kulat hitam ber-melanin iaitu Cladosporium sphaerospermum, Cryptococcus neoformans, dan Wangiella dermatitidis, kepada radiasi gamma daripada rhenium-188 dan tungsten-188.

Berikut adalah 3 dapatan (hasil) dari eksperimen tersebut:

1. Hasil kajian mendapati bahawa, sinaran radiasi berupaya meningkatkan ketahanan hidup bagi spesies kulat ber-melanin. Ini kerana kulat tersebut mampu untuk menyerap lebih banyak nutrien, selain daripada dapat membuang metabolit bertoksik dengan efisien daripada sistem sel.

2. Selain itu, kajian membuktikan bahawa kulat ber-melanin berupaya menjaga genetiknya daripada sinaran radiasi, malah berkemampuan untuk menggunakan tenaga didapatkan dari radiasi bagi memperbaiki mana-mana kerosakan pada sel nya.

3. Dan yang paling penting, kulat ber-melanin setelah dikenakan sinaran radiasi secara berterusan didapati tumbuh dan membesar dengan lebih cepat.

Kepentingan kulat “pemakan radiasi” ini kepada tamadun manusia

Kulat secara umumnya, mempunyai “track record” dalam menghasilkan ubatan yang sangat bermanfaat kepada manusia. Kerana, ia diketahui menghasilkan kompaun yang dikenali sebagai “metabolit sekunder”.

Ia adalah sejenis kompaun yang bukannya dihasilkan kulat untuk fungsi asas. Tetapi ia hanya dihasilkan sekiranya kelangsungan hidup itu sangat memerlukannya, misalnya kawasan beradiasi tinggi.

Bahan atau metabolit inilah yang dalam sejarah perubatan, telah memberikan manusia akses kepada ubatan yang sangat berguna.

Contoh-contoh “metabolit sekunder” kulat yang telah dijadikan ubatan pada sebelum ini adalah seperti berikut:

1. Antibiotik penicillin.

Alexander Fleming telah ‘dikreditkan’ terhadap penemuan antibiotik pertama dalam dunia ini, namun ia hanya berpuluh tahun kemudian, baru lah Penicillin dapat dipasarkan.

Kisahnya, setelah beliau pulang daripada bercuti. beliau dapati pada piring petri yang mengandungi bakteria Staphylococcus aureus, turut mempunyai sejenis kulat, dan pada masa sama, kulat tersebut menghasilkan ‘cecair’ yang merencatkan pertumbuhan bakteria tersebut. Kulat itu kemudian dikenalpasti sebagai spesies Penicilin notatum.

2. Lovastatin, bahan aktif yang terkandung di dalam pelbagai jenis ubatan kolesterol, serta ubatan cyclosporine, perencat imunisasi atau “immunosuppresants” yang digunakan dalam rawatan pemindahan organ, kedua-dua ini merupakan kompaun atau metabolit sekunder dihasilkan kulat.

Kembali pada kulat “super”, saintis jangkakan ia turut menghasilkan kompaun atau metabolit sekunder untuk ia terus hidup dalam persekitaran radiasi.

Sekiranya saintis dapat mengenalpasti kompaun spesifik yang dihasilkan kulat dalam persekitaran radiasi, menjadikan ia ubatan, secara teorinya sudah tentu terdapat potensi besar ubatan tersebut dapat digunakan sebagai “pelindung radiasi.

Terutamanya untuk kegunaan pesakit radioterapi, pekerja loji tenaga nuklear, malah angkasawan yang saban hari terdedah kepada dos radiasi berbahaya di angkasa juga dapat menerima manfaat dari ubatan ini.

Lebih-lebih lagi kemajuan teknologi itu seakan meningkatkan peluang untuk manusia membuat koloni baru di Marikh. (Kalau lah).

Selain daripada loji nuklear Chernobyl, saintis turut mendapati kulat-kulat ber-melanin ini, turut berada di loji nuklear Fukushima yang mengalami kegagalan akibat Tsunami Jepun pada tahun 2011 dahulu.

Justeru membuktikan, mikroorganisma dan haiwan liar pun dapat bertahan hidup walaupun terpaksa berhadapan sinaran radiasi dari bencana nuklear terburuk dalam sejarah manusia.

Membuatkan aku tertanya, mengapa kerosakan persekitaran disebabkan manusia itu lebih berbahaya daripada sinaran radiasi?

RUJUKAN:

D. Castelvecchi, “Dark Power: Pigment Seems to Put Radiation to Good Use,” Science News 171, 325 (2007).

Dadachova E, Casadevall A, “Ionizing Radiation: How Fungi Cope, Adapt, and Exploit With the Help of Melanin”. Current Opinion in Microbiology 11: 525–531. (2008).

J. Dighton, T. Tugay, and N. Zhdanova, “Fungi and Ionizing Radiation from Radionuclides,” FEMS Microbiol. Lett. 281, 109 (2008).

E. Dadachova et al. “Ionizing Radiation Changes the Electronic Properties of Melanin and Enhances the Growth of Melanized Fungi,” PLoS ONE 2, e457 (2007).

T. Tugay et al. “The Influence of Ionizing Radiation on Spore Germination and Emergent Hyphal Growth Response Reactions of Microfungi.” Mycologia 98, 521 (2006).

K. L. Robertson et al. “Adaptation of the Black Yeast Wangiella Dermatitidis to Ionizing Radiation: Molecular and Cellular Mechanisms,” PLoS ONE 7, e48674 (2012).What radiation-resistant space fungus can do for drug discovery. By Shayla Love. Retrieved from: https://www.statnews.com/2016/10/11/space-fungus-drug-discovery


Mira Filzah Dituduh Di Twitter Sailang Budaya Tamil

Selama ini entah berapa Melayu yang mengenakan pakaian tradisional India tanpa sebarang masalah. Tetapi apabila Mira Filzah berbuat sedemikian, ada seorang pengguna Twitter yang membuat tuduhan rambang.

Kalau menurut akhbar the Guardian, ada beza antara cultural appropriation dan cultural misappropriation (Metcalfe, 2012).

Apabila bangsa majoriti meminjam unsur budaya minoriti, itu ialah cultural appropriation (dipandang secara positif).

Tetapi jika pinjaman tersebut dibuat dengan cara menentang budaya itu sendiri, itu ialah cultural misappropriation.

Jadi apabila Mira Filzah dituduh mengambil budaya Tamil bagi tujuan mengaut keuntungan, tuduhan itu negatif.

Di sini jelas bahawa orang yang tuduh itu sendiri tidak faham beza appropriation dan misappropriation.

Tetapi semua boleh faham apa yang cuba disampaikan: Mira Filzah mencvri budaya Tamil.

Bolehkah Budaya Dicvri?

Pakaian istiadat bangsa kadang mempunyai maksud tertentu. Susah untuk bayangkan situasi tengkolok diraja Melayu disalahguna pelancong sebagai contohnya bagi tujuan negatif.

Tetapi perkara ini berlaku dengan kerap pada Orang Asli Amerika Syarikat. Topi berbulu Orang Asli kadangkala dikenakan atas tujuan salah. Jadi ini sesuai dikatakan cultural misappropriation (Vowel, 2012).

Jenama fesyen Jepun iaitu Comme des Garcons pernah memohon maaf kerana dituduh mencvri budaya.

Dalam Minggu Fesyen Paris, mereka menggunakan model-model kulit cerah yang memakai rambut palsu jenis cornrow.

Gucci pada tahun 2016 pernah dikecam kerana menggunakan model kulit cerah yang memakai serban agama Sikh (Petter, 2018).

Kesimpulannya, apa-apa penggunaan budaya yang tidak diiktiraf dianggap cultural misappropriation.

Jadi apa beza dengan pertukaran budaya?

Senang kata dalam hal ini, bangsa majoriti sedang dituduh menggunakan kuasa dominasi untuk mengambil unsur-unsur budaya daripada kelompok yang ditind4s secara sistematik (Johnson, 2015).

Maka semua boleh faham bahawa Mira Filzah dituduh mencvri daripada budaya yang (menurut penciap Twitter) ditind4s. Menariknya mengaut keuntungan pernah diulas dalam rencana Everyday Feminism.

Sekali lagi Amerika Syarikat menjadi tanda aras untuk mengadili tuduhan ini. Setiap negara mempunyai halangan dalam perniagaan dari segi pendarjatan (classism) dan perkauman.

Sesiapa yang “muka tak sama”, “bahasa tak sama”, atau “darjat tak sama” kadang tidak berhak berbuat benda bangsa majoriti boleh buat.

Contohnya seorang wanita kulit cerah minat dengan budaya Orang Asli Amerika. Jadi dia ingin berniaga barangan dan seni Orang Asli.

Tiada masalah, bukan? Namun jika dinilai balik, ada masalah sebenarnya kerana Amerika Syarikat mengamalkan dasar yang berat sebelah terhadap Orang Asli (Regan, 2014).

Jadi sementara wanita itu mendapat keuntungan, golongan Orang Asli kekal miskin kerana tidak dapat bekerja.

Apa Kejadahnya Dengan Mira Filzah?

Agaknya itu soalan semua orang sekarang.

Bangsa India memang berdepan dengan halangan. Mereka tidak dibenarkan masuk dalam Universiti Teknologi MARA misalnya kerana institusi tersebut dijadikan manfaat kepada Melayu.

Namun bangsa India masih dibenarkan belajar di universiti-universiti lain. Malah dari peringkat sekolah rendah lagi, bangsa India tidak dihalang untuk menyertai dalam bentuk kepelbagaian.

Dari segi perniagaan pula, bangsa India mempunyai jenama-jenama besar yang sentiasa dijadikan sebutan. Airasia, Lotus dan Maxis merupakan tiga daripada kebanyakan yang dimaksudkan.

Jika ada yang ingin berniaga pakaian tradisional India, mereka perlu mendapatkan lesen dan takkan sesekali dihalang lagi. Kedai runcit India pun tidak diboikot kerajaan, mahupun rakyat.

Unsur “muka tak sama” dan “warna kulit tak sama” tidak menjadi punca di sini.

Jadi semua perlu faham impak di sebalik tuduhan itu. Ia boleh memisahkan lagi hubungan bangsa. Mira Filzah hanya memakai kerana meminati Bollywood.

Bukan untuk berniaga baju (walaupun ada dakwaan sedang mempromosikan lensa mata) seperti pereka-pereka fesyen yang dikecam di Paris, atau menghina pakaian kesucian bangsa India atau agama Hindu seperti dibuat terhadap Orang Asli.

RUJUKAN:

Johnson, M.Z. (2015, Jun 14). What’s Wrong with Cultural Appropriation? These 9 Answers Reveal Its (ditapiskan). Everyday Feminism. Retrieved from https://everydayfeminism.com/2015/06/cultural-appropriation-wrong/

Metcalfe, J. (2012, Mei 18). Native Americans know that cultural misappropriation is a land of darkness. The Guardian. Retrieved from https://www.theguardian.com/commentisfree/2012/may/18/native-americans-cultural-misappropriation

Petter, O. (2018, Februari 23). Gucci Criticized for Putting Turbans on White Models. Independent. Retrieved from https://www.independent.co.uk/life-style/fashion/gucci-white-models-turbans-avan-jogia-fashion-canada-actor-a8224716.html

Regan, S. (2014, Mac 13). 5 Ways the Government Keeps Native Americans in Poverty. Forbes. Retrieved from https://www.forbes.com/sites/realspin/2014/03/13/5-ways-the-government-keeps-native-americans-in-poverty/#306ab60c2c27

Vowel, C. (2012, Oktober 2). Hey You In the Headdress, Know What It Means? Huffington Post. Retrieved from https://www.huffingtonpost.ca/chelsea-vowel/an-open-letter-to-nonnati_b_1262816.html


Incel: Mereka Yang Tidak Mampu Mencari Pasangan Romantik

Pada April 2018, dua pelajar kolej perempuan bernama Sohe Chung dan So Ra sedang berjalan ke sebuah perpustakaan di Toronto. Selalunya, perjalanan ke situ boleh saja dibuat menerusi keretapi bawah tanah tetapi bagi kedua-dua pelajar itu, mereka merasakan lebih elok berjalan sambil menikmati sinaran cahaya matahari.

Malangnya, kedua-duanya tidak sampai ke perpustakaan kerana menjadi mangsa langgar lari seorang pemandu van bernama Alek Minassian yang tiba-tiba naik ke kawasan pejalan kaki dan melanggar sesiapa saja yang berada di laluannya. Chung merupakan antara 10 mangsa yang terbvnvh manakala 16 lagi termasuk So terselamat tetapi mengalami kecederaan.

Bila si pemandu ditahan polis, dia mengaku dia seorang incel. Insiden di Toronto ini merupakan sekelumit antara insiden g4nas membabitkan kelompok incel yang diketahui dari tahun 2009 hingga pertengahan tahun 2020. Tetapi apa itu incel?

Incel ialah satu kelompok sub-budaya dalam talian yang mendefinisikan mereka tidak boleh mencari pasangan romantik/s3ksual walaupun mempunyai keinginan. Terma incel datang daripada gabungan dua perkataan iaitu involuntary (tidak rela/paksa) dan celibacy (membujang).

Terma ini kali pertama digunakan pada tahun 1993 apabila seorang pelajar universiti Kanada yang hanya dikenali Alana mencipta sebuah laman sesawang dengan tujuan membincangkan ketiadaan aktiviti romantik dengan orang lain. Laman sesawang itu diberi nama Alana’s Involuntary Celibacy Project dan memberi peluang kepada pengguna laman berkongsi pengalaman mereka tentang subjek berkenaan.

Pada tahun 1997, Alana memulakan senarai hantaran mel untuk topik tersebut dan ia diberi nama awalnya INVCEL sebelum menjadi incel bagi mana-mana individu tanpa mengira jantina yang mengalami masalah sama. Tidak lama selepas itu, dia menyedari apa yang dimahukannya dan selesa dengan identiti barunya.

Sekitar tahun 2000, Alana tidak lagi aktif menguruskan laman sesawang itu dan menyerahkannya kepada seseorang yang tidak dikenali menguruskannya. Sejak itu, pelbagai forum wujud untuk kelompok ini tetapi dua forum utama incel ialah IncelSupport dan love-shy.com.

Kedua-dua laman sesawang itu ditubuhkan pada awal dekad 2000 tetapi dengan cara pengurusan berbeza. IncelSupport mengalu-alukan ahli tanpa mengira jantina dan mengawal ketat semua hantaran dan komen yang dibuat pengguna. Manakala love-shy.com pula bersifat longgar dari segi kawalan kandungan dan kebanyakan ahlinya ialah lelaki.

Jika tidak di IncelSupport, love-shy.com atau 4chan, kelompok incel akan bertumpu ke Reddit dengan beberapa sub-topik mereka menjadi pilihan. Antara sub-topik Reddit untuk kelompok incel yang terkenal ialah /r/incels dan /r/braincels. Tidak kira di mana mereka bersuara, persamaannya ialah mereka menyalahkan wanita yang mendorong mereka jadi incel. Tempat-tempat ini juga menjadi tempat idea-idea j3nayah terhadap wanita dibincangkan.

Bukan satu rahsia incel yang bersikap radikal mencari idea-idea seperti r0g0l beramai-ramai atau pembvnvhan. Ada pula yang dipengaruhi fahaman bahawa kaum Adam ditindas dan menerusi incel, inilah peluang mereka mengembalikan semula dominasi lelaki di dunia ini.

Bukan sedikit usaha digerakkan oleh kelompok ReformedIncel (kelompok yang menolak fahaman toksik kelompok incel radikal). Tetapi semua itu terlambat pada tahun 2014 apabila seorang incel bernama Elliot Rodger membvnuh enam orang pelajar perempuan dan menced4rakan 16 lagi pelajar University of California Santa Barbara (UCSB) sebelum mengambil keputusan mengamb!l ny4wanya sendiri.

Apabila perkara tersebut disiasat pihak berkuasa, mereka menemui manifesto Rodger setebal 137 muka surat dan siri video YouTube yang dimuatnaiknya. Dalam semua manifesto dan videonya, dia menyalahkan wanita kerana menafikan peluang untuk hidup bahagia. Kerana Rodger, nama incel tercemar teruk sekaligus mencemari legasi yang ditinggalkan Alana yang seharusnya menjadi platform orang seperti mereka mencari solusi.

Tetapi bagi golongan incel radikal, Rodger menjadi inspirasi kepada mereka. Jika anda berada di forum-forum incel terutama yang radikal, pasti anda akan terjumpa meme-meme lukisan-lukisan ikon Kristian yang ditampal wajahnya. Manakala frasa going ER ialah terma pilihan dalam kalangan mereka yang mahu melakukan aktiviti keg4nasan.

Dan sejak beberapa tahun kebelakangan ini, mereka turut memperkenalkan terma-terma mereka yang berkait dengan incel. Misalnya, istilah pil hitam atau blackpill. Istilah ini dikatakan diinspirasikan daripada adegan filem The Matrix di mana Morpheus (Laurence Fishburne) menawarkan Thomas ‘Neo’ Anderson (Keanu Reeves) pilihan sama ada pil biru (realiti) atau pil merah (khayalan).

Mengikut kelompok incel, mereka melihat pil merah sebagai bukti bahawa wanita lebih tertarik kepada lelaki-lelaki yang lebih berjaya dan berpengaruh. Manakala pil hitam pula ialah kelompok incel percaya kejayaan s3ksual sang lelaki terletak kepada rupanya dan sistem masyarakat Barat hari ini didefinisikan menurut sistem kelas s3ksual:

Berikutan tindakan ganas individu yang mengaku diri mereka sebahagian daripada incel, ia mengundang keresahan bukan saja dalam masyarakat tetapi juga agensi keselamatan. Incel mungkin fenomena baru tetapi bagi penjenayah yang membenci wanita, ia kerap dilakukan tetapi tidaklah sehingga diklasifikasikan sebagai tindakan keg4nasan.

Satu kes incel yang menarik perhatian ramai ialah kes seorang remaja lelaki berusia 17 tahun membvnvh seorang wanita Filipina bernama Ashley Noelle Arzaga, 24 dan menc3derakan dua individu lain. Apabila kes ini diketahui Polis Berkuda Diraja Kanada (RCMP) pesalah juvana itu dibicarakan atas tuduhan keg4nasan.

Dalam satu kenyataan, RCMP berkata, “Keg4nasan datang dalam pelbagai bentuk dan amat penting untuk mengetahui bahawa ia tidak terhad kepada mana-mana kumpulan, agama atau ideologi tertentu.” Pesalah dikatakan berbuat demikian kerana terpengaruh dengan dakyah incel yang dibawa Minassian.

Tetapi jika hendak menyalahkan golongan incel 100% atas apa yang berlaku, maka ia sesuatu yang tidak adil. Sesetengah kelompok incel yang menolak golongan radikal ini berpandangan pihak media menambah lagi minyak dalam api dengan memberi liputan kepada si pelaku atau punca kenapa dia berbuat demikian.

Dengan situasi toksik yang dicetuskan oleh kelompok radikal ini, masihkah ada harapan untuk kelompok incel memulihkan kembali nama baik mereka? Tidak diketahui usaha mereka berhasil atau tidak tetapi bagi Alana, dia harus mencuba. Ketika ini, dia menubuhkan projek sokongan baru bernama Love Not Anger kepada kelompok yang kesunyian dan bergelut dengan masalah perhubungan.

Manakala ReformedIncel dan beberapa kelompok veteran forum incel terawal bergabung tenaga dan berusaha mewujudkan kembali suasana asal yang bebas daripada elemen toksik dan membantu individu-individu yang terkesan dengan semua ini.

Sementara pengendali laman sesawang dan media sosial seperti Twitter dan Facebook berusaha menutup seberapa banyak ruang yang digunakan kelompok radikal ini berkumpul. Tetapi selagi mana ia didorong oleh semangat orang seperti Rodger, usaha untuk menghentikan kegilaan ini merupakan satu tugas yang hampir mustahil.

RUJUKAN:

BBC. (2020). Teenage boy charged in Canada’s first ‘incel’ terr0r case. https://www.bbc.com/news/world-us-canada-52733060

Beauchamp, Zack. (2019). Our incel problem. Vox. https://www.vox.com/the-highlight/2019/4/16/18287446/incel-definition-reddit


Kenapa Buah-Buahan Dianggap Makanan Orang Kaya Di Jepun?

Tidak lama lagi musim durian akan menjelma di Malaysia dan pastinya kita akan sedaya upaya untuk mendapatkan buah tersebut. Tapi masalahnya secara tiba-tiba harga durian terus melonjak naik terutamanya musang dan duri hitam. Dah lah guna timbang kilo dan harga dikira sekali dengan kulit, padahal isi sikit sahaja.

Kalau anda merasakan durian di Malaysia terlalu yahudi harganya, anda perlu pergi ke Jepun. Hal ini demikian kerana harga buah-buahan dekat Jepun memang cukup mahal. Bayangkan nak beli sebijik sebijik tembikai pun anda perlu membayar $200. Untuk pelam pun, anda perlu membayar sekitar $5000. Memang gila betul harga buah dekat Jepun ni dan hanya orang kaya boleh beli. B40 yang suka extend rumah sampai makan parkir orang lain memang tak mampu nak beli buah kalau hidup di Jepun.

Persoalannya sekarang kenapa buah-buahan dianggap sebagai makanan orang kaya di Jepun?

Pertama sekali, buah-buahan menjadi mahal kerana usaha para petani yang bertukus-lumus dalam menghasilkan buah berkualiti tinggi. Bagi masyarakat Jepun, menyediakan yang terbaik adalah kewajipan bagi mereka. Oleh sebab itu petani-petani ini akan menyediakan satu ladang yang khusus agar buah-buahan mereka dapat membesar dengan sempurna.

Sebagai contoh, petani-petani telah menghasilkan white jewel strawberry dengan cara tersendiri sehingga kelihatan sangat berbeza dengan strawberry biasa. Istimewanya white jewel strawberry ini adalah saiznya lebih besar serta miliki kulit berwarna putih dengan bijik merah. Bagi mendapatkan buah sedemikian rupa, para petani perlu memastikan strawberry membesar tanpa cahaya matahari.

Selain itu, penanaman buah tembikai di Jepun juga lain daripada biasa. Buah tembikai itu akan ditanam di dalam rumah hijau dengan kawalan suhu yang konsisten. Malah buah tembikai di Jepun boleh dibentuk mengikut apa yang petani mahukan. Kesemua peralatan, masa dan tenaga yang diberikan oleh petani sememangnya memakan kos yang tinggi. Oleh sebab itu harga buah di Jepun sangat mahal.

Seterusnya, budaya memberikan hadiah berupa buah  berkualiti tinggi menjadi lambang status kekayaan seseorang di Jepun. Budaya ini dikatakan bermula pada abad ke -15 apabila para samurai memberikan buah berkualiti tinggi kepada shogun sebagai tanda kesetiaan dan hormat. Para petani pun nampak trend ini dan mereka telah memfokuskan diri menanam buah berkualiti tinggi biarpun berdepan kos yang agak mahal Tahun demi tahun, budaya ini berkekalan dan berlaku sedikit transformasi.

Hari ini buah menjadi hadiah paling berharga yang akan diberikan oleh majikan sebagai tanda penghargaan kepada pekerjanya. Situasi tersebut membuatkan harganya terus meningkat disebabkan mentality rakyat yang beranggapan buah-buahan adalah barang berharga.

Di samping itu, buah-buahan menjadi sangat mahal adalah kerana Jepun merupakan negara yang mengalami 4 musim. Bermakna terdapat beberapa spesies buah hanya mampu hidup di musim yang tertentu sahaja. Sebagai contoh, tembikai boleh didapati ketika musim panas manakala strawberry dan epal pula boleh didapatkan ketika musim sejuk.

Kebiasaannya, buah-buahan tersebut akan hampir habis apabila memasuki musim baru. Sementara nak tunggu musim yang sepatutnya, buah-buahan akan dijual dengan harga sangat mahal di seluruh Jepun angkara permintaan begitu tinggi.

Kesimpulannya, bersyukurlah kerana buah-buahan tempatan di negara kita belum cukup mahal berbanding Jepun. Kalau ada yang mahal sekalipun, kita ada pilihan sama ada mahu membeli ataupun abaikan sahaja. Jangan sesekali salahkan peniaga ataupun pasaran kerana kita perlu kawal apa yang kita boleh kawal.

RUJUKAN:

Kai Le. (2021, Januari 18). Why is fruit in Japan so expensive? Tsunogu Lokal. Dipetik daripada https://www.tsunagulocal.com/en/53257/

Sato, A. (2022, Februari 2022). Why are Japanese fruits so expensive. Japan Truly. Dipetik daripada https://japantruly.com/why-japanese-fruits-expensive/


Alireza Firouzja: Masa Depan Dunia Catur

Semalam, sejarah baru dalam dunia catur tercipta. Seorang anak muda yang lahir dari Iran telah berjaya mencapai rating 2800 dalam format klasikal (tetapan masa lama), merupakan antara rating maksimum yang boleh dicapai oleh seorang manusia dalam permainan catur. Orang itu adalah Alireza Firouzja.

Lebih membanggakan lagi, Alireza juga merupakan pemain termuda yang mendapat rating setinggi itu, iaitu pada usia 18 tahun 5 bulan, menewaskan Magnus Carlsen yang berusia 18 tahun 11 bulan sewaktu mendapat rating 2800 beliau. Dengan penambahan Alireza, sehingga kini, hanya ada 14 individu dalam dunia ini yang pernah mencapai rating melepasi 2800 mata.

Sejarah Tercipta

Pencapaian Alireza itu sebenarnya bukanlah sesuatu yang memeranjatkan.

Hal ini kerana, sebelum mendapat rating melepasi 2800 mata semalam, Alireza pada awal bulan ini telah terlebih dahulu memenangi FIDE Grand Swiss Tournament 2021 yang berlangsung di Riga, Latvia. Kejohanan yang disertai oleh 108 orang peserta ini terdiri dari pemain-pemain terkemuka seluruh dunia, antaranya adalah Fabiano Caruana (bekas pencabar Juara Dunia 2018), Maxime Vachier-Lagrave serta Levon Aronian.

Hakikat bahawa Alireza berjaya menjadi juara, memenangi kejohanan yang turut disertai oleh ketiga-tiga pemain yang pernah melepasi rating 2800 mata ini menunjukkan bahawa Alireza sebenarnya berada dalam kelompok yang sama, cuma dia perlukan ruang untuk membuktikan kemampuannya.

Selepas Kejohanan FIDE Grand Swiss Tournament 2021 berlangsung, Alireza telah mendapat ruang yang diperlukannya apabila dia menyertai pasukan Perancis, bermain untuk Kejohanan Berpasukan Eropah (European Team Championship). Alireza bersama-sama dengan empat orang pemain lain (gambar) telah pergi ke Slovenia untuk berentap dengan 39 wakil negara yang lain.

Sepanjang kejohanan Eropah berlangsung, Alireza telah menunjukkan pencapaian yang amat luarbiasa hebat. Alireza tidak kalah satu perlawanan pun dalam kejohanan ini, berjaya mendapat 7 menang dan 2 seri (8.0/9) Rating kejohanan Alireza (performance rating) juga adalah paling tinggi antara individu yang bertanding, iaitu 3015, jauh meninggalkan peserta yang lain! Dengan prestasi Alireza yang amat memberangsangkan ini, beliau telah membantu pasukan Perancis mendapat pingat gangsa (Perancis dan Ukraine berkongsi mata yang sama, namun Perancis kalah tie-brake).

Hasil dari kedua-dua kejohanan ini (FIDE Grand Swiss dan Kejohanan Berpasukan Eropah), Alireza telah mendapat tambahan rating sebanyak 33.8, menjadikan rating beliau melompat dari 2770 menjadi 2803.8.

Masa Depan Alireza: Carlsen atau Nepomniachtchi?

Dengan kejayaan Alireza ini, telah mula timbul “cakap-cakap” dalam komuniti catur bahawa Alireza merupakan antara bakal pencabar utama gelaran Juara Dunia. Hal ini kerana gaya permainan Alireza yang tidak tumpah seperti gaya permainan juara dunia yang lepas, seperti Garry Kasparov dan Viswanathan Anand.

Satu-satunya penghalang Alireza dari memiliki rating no 1 dalam format klasikal adalah Juara Dunia Catur kita sekarang, iaitu Magnus Carlsen. Meskipun pencapaian Alireza adalah amat membanggakan, namun jarak antara tempat kedua (Alireza) dengan tempat pertama (Carlsen) adalah sebanyak 50 mata, yang menunjukkan bahawa banyak lagi yang perlu Alireza buat untuk mencabar takhta Carlsen.

Namun mungkin tuah akan menyebelahi Alireza kali ini, kerana Magnus Carlsen akan berjuang untuk mempertahankan takhta Juara Dunia-nya pada akhir bulan ini, menentang pencabar beliau, iaitu pemain dari Russia, Ian Nepomniachtchi.

Perlawanan ini bakal berlangsung bermula dari 24 November dan dijangka berakhir pada 16 Disember, bertempat di Dubai. Carlsen merupakan pilihan utama kejohanan, dan pemenang kejohanan tersebut akan membawa pulang USD 2 juta.

Mungkin ini akan kedengaran agak ganjil, namun pemain yang bakal memenangi Kejuaraan Dunia ini pastinya tidak mampu menarik nafas lega, kerana Alireza pastinya akan terus berusaha untuk memburu takhta juara.

Pertarungan Carlsen menentang Nepomniachtchi yang bakal berlangsun pada akhir bulan ini. Credit: FIDE.

BACAAN LANJUT:

“Euro Teams: Ukraine take gold, Firouzja crosses 2800”. https://en.chessbase.com/post/european-team-championship-2021-r9

“Firouzja Wins FIDE Chess.com Grand Swiss, Reaches Candidates with Caruana”. https://www.chess.com/news/view/alireza-firouzja-wins-fide-chess-com-grand-swiss-caruana-candidates

“Chess: Magnus Carlsen and Ian Nepomniachtchi face off for $2m in Dubai”. https://www.theguardian.com/sport/2021/nov/19/chess-magnus-carlsen-and-ian-nepomniachtchi-face-off-for-2m-in-dubai?fbclid=IwAR1AvG76zgJj2l340PdgMPXxVFROF6xZLHkgxE4QgEKPi3rNC6pgdjaX72Y


Membantah Mamat Turki Liberal Serang Perlembagaan Malaysia Demi ICERD

The caliphate had ICERD too, Turkish scholar reminds Malaysian Muslim groups
.
Mustafa Akyol, an award-winning author on contemporary Muslim issues, said Muslim groups who oppose the International Convention on the Elimination of All Forms of Racial Discrimination, or ICERD, should study the policies of past Islamic powers including the Ottoman caliphate with regards to equality.

“I would recommend that all those in Malaysia who oppose the ICERD on Islamic grounds read the Ottoman Constitution of 1876. It reads:

“‘All subjects of the empire are called Ottomans, without distinction whatever faith they profess… [And] All Ottomans are equal in the eyes of the law. They have the same rights, and owe the same duties towards their country, without prejudice to religion.’

“This was the ICERD that the Ottoman Empire, the very seat of the caliphate, accepted 150 years ago. Why should Malaysia stay behind?”

“Relying on an advantageous status granted by the state is actually not beneficial for any group,” said Akyol. “It makes members of that group lazy, rather than pushing them to work hard to use their full potential.”

He said the Ottoman empire realised this in the middle of the 19th century and abolished the dhimmi system, giving Christians and Jews of the empire equal citizenship with Muslims.

Sumber:
https://www.freemalaysiatoday.com/…/the-caliphate-had-icer…/
.

1. Siapa dia ni?

Award-winning author on contemporary Muslim? Another version of Tariq Ramadhan ke apa? Den tak kenal, engkau orang kenal ke dia? Tapi setahu den, buku-buku dia pernah kena ban dengan KDN sebab mempromosikan Liberal melampau.
.

2. Uthmaniyyah vs Malaysia?

Saya menyeru kepada mereka di Malaysia para penyokong ICERD ini yang menggunakan sentimen Islam lalu menyuruh kami membaca perlembagaan Ottoman pada tahun 1876 untuk membaca perlembagaan Malaysia juga.

Perkara 8,

(1) Semua orang adalah sama rata di sisi undang-undang dan berhak mendapat perlindungan yang sama rata di sisi undang-undang.

Bandingkan dengan,

“All subjects of the empire are called Ottomans, without distinction whatever faith they profess… [And] All Ottomans are equal in the eyes of the law. They have the same rights, and owe the same duties towards their country, without prejudice to religion.’

Baca dan anda akan dapati bahawa, mesej sebenarnya adalah sama, jadinya bolehlah bagitau mamat ni yang hujah dia langsung tak boleh dipakai kerana Malaysia ada perkara kesamarataan ni daripada hari pertama tertubuhnya Malaysia.
.

3. Melayu Pemalas

Ah here goes the ‘lazy’ word again. It was never about advantageous status or laziness you dumbhead..

Orang Melayu telah dimarginalized lebih dari 100 tahun oleh pihak British, dipinggirkan di kampung-kampung berbanding bangsa lain.

Malah selepas merdeka, purata pendapatan yang dimiliki oleh bangsa Melayu dan Bumi adalah jauh di belakang kaum cina dan India yang diberi keistimewaan di zaman British sampai sekarang pun orang Melayu masih dibelakang, dan jangan sampai saya mula berceramah bagaimana masih minoriti yang memegang kek ekonomi.

Jujurnya, ini ialah perjanjian bapa-bapa pengasas Malaysia. Ia juga adalah perjanjian datuk nenek kita, dan perjanjian inilah yang membentuk perlembagaan Malaysia itu sendiri Kalau tak puas hati dengan perlembagaan, nak persoalkan lagi, koyak saja kontrak sosial itu. Kerakyatan ditarik balik, dan Hak 153 digugurkan. Setuju yang kita reset semuanya? Boleh?

4. Otthman’s abolished their dhimmi system, prompting the empire equal citizenship for all.

Apa benda kau merepek ni? Punya teruk hujah..

Dhimmi means, different set of taxes and law..

Sejak bila bangsa lain bayar cukai yang berbeza kat Malaysia?

Sejak bila bangsa lain dibicarakan dibawah undang-undang yang berbeza kat Malaysia?

Hujah yang tak masuk akal!

Baca lagi sekali perlembagaan Perkara 8, kali ni den masukkan 8 (2) sekali,

(2) Kecuali sebagaimana yang dibenarkan dengan nyata oleh Perlembagaan ini tidak bolehada diskriminasi terhadap warganegara semata-mata atas alasan agama, ras, keturunan, tempat lahir atau jantina dalam mana-mana undang-undang atau dalam pelantikan kepada apa-apa jawatan atau pekerjaan di bawah sesuatu pihak berkuasa awam atau dalam pentadbiran mana-mana undang-undang yang berhubungan dengan pemerolehan, pemegangan atau pelupusan harta atau berhubungan dengan penubuhan atau penjalanan apa-apa pertukangan, perniagaan, profesion, kerjaya atau pekerjaaan.

Ringkasnya, hak undang-undang sama, hak pekerjaan sama, hak pecukaian juga adalah sama, jadinya apa lagi yang nak diubah?

Malah, rakyat di Malaysia tanpa mengira apa bangsa sekalipun telah menikmati kononnya dibanggakan oleh mamat ni mengenai the Ottomans sejak day-1 Malaysia tertubuh.
.

5. Secara kesimpulannya, kita tidak perlukan ICERD atau diperingatkan mengenai model Uthmaniyyah apabila membicarakan mengenai kesamarataan di Malaysia, kerana Perlembagaan Malaysia telah cover isu kesamarataan ini sejak dari awal lagi, malah ianya adalah lebih well suited mengikut acuan dan konteks masyarakat kita yang telah dipersetujui sejak zaman datuk nenek kita dulu.

Dan lagi satu, selepas Ottoman dan ICERD-nya, di manakah ottoman hari ni? Ilek! Hilang dari mula bumi.

Sekian.
#tolakicerd
#nodiscussionneeded


Josiah Ng – Wira Basikal Negara

Berakit-rakit ke hulu, berenang-renang ke tepian, bersakit-sakit dahulu, bersenang-senang kemudian. Peribahasa Melayu yang sering sekali dikaitkan dengan kisah-kisah kejayaan wira negara dalam apa jua bidang sekalipun.

Seperti Azizulhasni Awang yang memulakan kerjayanya sebagai seorang atlet lumba basikal dengan sebuah basikal terpakai sahaja, sehinggalah beliau berjaya menjadi seorang juara dunia yang disegani kawan mahupun lawan.

Sama juga kisahnya dengan seorang pelumba basikal negara pertama yang berjaya melayakkan diri ke peringkat final acara berbasikal di temasya Sukan Olimpik.

Josiah Ng – Bermula Dengan Penuh Halangan

Josiah Ng atau nama penuhnya, Josiah Ng Onn Lam tidak dilahirkan di negara ini dan juga telah membesar jauh nun di perantauan di negara Amerika Syarikat. Seperti kebanyakan kanak-kanak kecil sebayanya, beliau amat meminati untuk menunggang basikal ke mana-mana sahaja kerana baginya itulah erti kebebasan pada ketika itu.

Josiah Ng yang yang nakal pada usia remajanya telah melari diri dari rumah orang tuanya di kawasan Pantai Barat Amerika Syarikat ke rumah neneknya di kawasan Pantai Timur Amerika Syarikat sewaktu beliau baru sahaja berusia 13 tahun.

Semenjak daripada itu, beliau telah menetap dengan neneknya. Di rumah neneknya di kawasan Pantai Timur Amerika Syarikat, beliau berjaya menjaga dirinya sendiri dengan baik serta berjaya menambat hati neneknya.

Bersama neneknyalah Josiah Ng mula belajar untuk membuat biskut. Beliau kemudian berjaya menjadi mahir dalam membuat biskut seterusnya mengambil keputusan untuk membuka perniagaan menjual biskut yang dibuatnya sendiri.

Hasil daripada penjualan biskutnya daripada rumah ke rumah di kawasan kejiranannya, beliau berjaya membeli basikal pertamanya yang berharga $250 ataupun kira-kira RM1000. Beliau pun kemudian mula melibatkan diri dalam perlumbaan basikal.

Perlumbaan pertama yang disertainya adalah pada usianya 15 tahun. Namun, malang sekali, beliau telah mendapat tempat terakhir dalam perlumbaan pertamanya itu. Sudah tentu, motivasinya telah sedikit sebanyak terganggu dengan kekalahan itu sehingga beliau ingin berhenti daripada berlumba basikal secara serius.

Daripada situ, Josiah Ng mula berlatih dengan lebih serius dan Keras dalam usahanya untuk meningkatkan prestasinya dalam perlumbaan basikal. Namun begitu, beliau kembali untuk menetap semula bersama dengan orang tuanya tidak lama kemudian.

Kedua orang tuanya kurang menggemari akan penglibatan beliau di dalam dunia perlumbaan basikal. Tambahan lagi, keluarganya adalah keluarga pemusik dan sudah tentu kedua orang tuanya mahu melihat dirinya memahirkan diri dalam bidang music berbanding bidang sukan lumba basikal yang bagi mereka pada ketika itu, tiada nilainya.

Namun begitu, semangat dan keyakinan Josiah Ng terhadap sukan lumba basikal ini begitu kukuh dan utuh membuatkan dirinya tidak menghiraukan langsung akan larangan kedua orang tuanya. Demi mengejar cita-citanya, beliau telah mengabaikan keluarga, pelajaran dan juga bidang musik seperti yang diharapkan kedua orang tuanya.

Hal ini telah membuatkannya dihalau oleh bapanya dari rumah pada usianya yang baru sahaja menginjak ke usia 18 tahun. Bagi menampung kehidupannya tanpa sokongan keluarga, beliau telah membuat kerja-kerja sampingan sambil dia menfokuskan diri dengan latihannya.

Beliau pernah dinasihatkan untuk beralih ke acara lumba basikal jarak jauh akibat fizikalnya yang kecil. Walaupun begitu, beliau masih cekal meneruskan minatnya dalam lumba basikal trek dan terus menerus bekerja keras bagi mengejar impiannya itu.

Pada tahun yang sama dirinya dihalau dari rumah, Josiah Ng telah menyertai Kejohanan Berbasikal Kebangsaan Remaja Amerika Syarikat. Dalam pertandingan tersebut, beliau berjaya menempatkan dirinya di tempat kedua. Namun hak itu belum cukup kuat untuk meyakinkan pasukan kebangsaan Amerika Syarikat untuk menyerapnya sebagai atlet mereka.

Josiah Ng yang sudah tentu sedikit kecewa dengan perkara itu mencuba nasib dengan menghubungi Majlis Sukan Negara di Malaysia memandangkan yang dia mempunyai pertalian darah dengan warga dari Malaysia walaupun beliau tidak dilahirkan dan dibesarkan di sini. Malang sekali, beliau tidak mendapat perhatian Majlis Sukan Negara.

Hal itu tidak mematahkan semangatnya untuk terus mencuba nasib dengan Majlis Sukan Negara. Beliau kemudian telah menempah tiket penerbangan ke Kuala Lumpur untuk terus ke pejabat Majlis Sukan Negara.

Setibanya di pejabat Majlis Sukan Negara, Josiah Ng telah meyakinkan pihak Majlis Sukan Negara untuk menganjurkan sebuah pertandingan tempatan supaya beliau dapat membuktikan bakat dan kemampuannya supaya dipilih untuk diserap ke dalam pasukan kebangsaan.

Usahanya itu membuahkan hasil apabila beliau terpilih untuk mewakili pasukan kebangsaan dalam acara trek lumba berbasikal. Keyakinan dan kecekalannya semenjak di usia yang lebih muda jelas membuahkan hasil kepada dirinya.

Kebangkitan Daripada Kejatuhan

Beberapa tahun sudah berlalu, Josiah Ng sedang giat melakukan persiapan ke temasya Sukan Olimpik di Athens pada tahun 2004. Akan tetapi, malang tidak berbau apabila Josiah Ng terlibat dengan sebuah kemalangan yang terpaksa mengetepikan dirinya daripada latihan pusat selama 6 minggu lamanya.

Beliau hanya pulih sepenuhnya apabila waktu sudah cukup singkat untuknya berlatih. Beliau pada ketika itu hanya ada kira-kira 2 bulan setengah bagi melakukan persiapannya semula untuk bertanding di temasya Sukan Olimpik di Athens.

Walaupun hanya mempunyai masa latihan yang singkat, Josiah Ng berjaya mempamerkan aksi yang begitu menakjubkan pada temasya Sukan Olimpik tersebut. Manakan tidaknya, beliau berjaya melayakkan diri ke peringkat final sekaligus menjadi atlet kebangsaan pertama melakukan hal sedemikian rupa.

Temasya Sukan Olimpik di Beijing pada tahun 2008, Josiah Ng yang pada ketika itu sudah berumur 28 tahun membawa harapan rakyat Malaysia yang begitu tinggi bersamanya ke Beijing.

Harapan yang menggunung di mana rakyat di serata pelusuk negara mengharapkan yang dirinya dapat membawa pulang pingat emas pertama negara. Namun malang sekali apabila beliau tersungkur di peringkat Separuh Akhir apabila gagal melayakkan diri ke peringkat Final.

Beliau yang cukup terkenal dengan sifat kecekalannya yang utuh tidak berhenti berusaha keras untuk mengharumkan nama negara yang tercinta. Hasilnya, dua tahun kemudian beliau berjaya merangkul pingat emas dalam acara lumba trek berbasikal keirin di Sukan Komanwel di New Delhi, India.

Siri kejayaan Josiah Ng tidak pernah terhenti di Sukan Komanwel di New Delhi, India. Selepas itu, beliau terus menerus merangkul pingat demi pingat di peringkat antarabangsa. Beliau pada 2 tahun kemudian telah merangkul pingat emas dalam acara lumba trek berbasikal keirin di Kejohanan Berbasikal Asia.

Kejayaannya itu diiringi dengan kejayaan pada tahun berikutnya pula apabila beliau berjaya merangkul 2 kalung pingat emas dalam acara lumba trek berbasikal keirin dan pecut di Kejohanan Berbasikal Asia di New Delhi, India pula. Josiah Ng jelas merupakan seorang wira negara yang sering mengharumkan nama negara sepanjang kerjayanya sebagai atlet lumba berbasikal kebangsaan.

Josiah Ng bersara daripada pentas lumba berbasikal secara rasminya pada tahun 2015 di mana Kejohanan Berbasikal Dunia pada tahun 2015 adalah merupakan aksi terakhirnya sebagai seorang atlet kebangsaan.

RUJUKAN :


Macam Mana Pembina Stonehenge Boleh Lenyap?

Monumen Stonehenge yang menghiasi landskap negara Britain selama ini merupakan binaan batu yang diiktiraf sebagai salah satu dari 7 keajaiban dunia. Monumen purba ini dipercayai dibina oleh orang Stonehenge iaitu masyarakat yang hidup sekitar 2500SM – 2200SM.  namun saintis masih kekurangan data genetik kaum ini, sekali gus menyukarkan penyelidik untuk mengenal pasti sejarah awal mereka.

Secara umum, Orang Stonehenge merupakan kumpulan masyarakat campuran di antara pemburu-pengumpul(western hunter-gatherer) dan Petani Neolitik dari Anatolia.

Orang-orang Stonehenge yang mendiami di tanah Britain mula mengalami kepupusan setelah penceroboh dari Belanda yang mula bermigrasi ke tanah tersebut.

Siapa penceroboh dari Belanda tu?

Sekitar 2500 SM ketika fasa utama Stonehenge sedang dalam proses pembinaan, satu kaum yang dikenali oleh pakar arkeologi sebagai Bell Beaker secara besar-besaran telah menduduki tanah Britain.

Gelombang pendatang baharu ini kemungkinan telah menyebabkan serangan ke atas orang Stonehenge. untuk menjustifikasikan maklumat ini, berdasarkan ukiran kapak pada batu-batu monumen Stonehenge sudah cukup memberi satu gambaran bahawa Bell Beaker ini gemar berperang.

Orang Bell Beaker dipercayai datang dari kawasan di mana terletaknya negara Belanda moden hari ini berdasarkan bukti profil genetik Bell Beaker yang sejajar dengan kumpulan genetik kaum yang tinggal di Belanda pada masa itu.

Hanya dalam tempoh yang singkat, semua penduduk awal Britain(Orang Stonehenge) telah digantikan dengan pendatang baharu(Bell Beaker) yang tiba di benua itu kemudiannya.

Hal ini sangat menarik perhatian kerana kebanyakkan DNA tertua yang ditemui secara kebiasaan masih boleh melihat kesan interaksi antara penduduk terawal dengan gelombang pendatang baharu. justeru membolehkan penemuan seperti artifak/tulang mudah ditemui sebagai bukti primer untuk dikaji. tapi dalam kes ini adalah berbeza kerana pencerobohan itu telah melenyapkan orang Stonehenge sehingga pengkaji agak sukar untuk membuat kesimpulan lanjut.

Ketibaan Bell Beaker menjadi salah satu teka-teki yang menarik dalam sejarah Eropah. malah ukiran seni mereka juga mengagumkan dengan menghasilkan pelbagai ukiran lain termasuk penggunaan emas dan perak.

Masyarakat ini terkenal dengan pembuatan tembikar, dari situlah pakar arkeologi menamakan kaum ini sebagai Bell Beaker.

Tapi apa yang mendorong transformasi budaya ini berlaku? Banyak persoalan boleh ditanya tetapi belum tentu mampu dijawab dengan jelas. Contohnya mungkin pembuatan tembikar tersebar di eropah disebabkan budaya ini dilihat sebagai trend hangat pada zaman gangsa? atau kemunculan budaya pembuatan tembikar sebagai bukti penghijrahan besar-besaran mereka atau menandakan kejayaan misi pencerobohan?

Kajian genetik yang diterbitkan dalam laman web bioRxiv memberikan jawapan ringkas, mereka mendakwa ketibaan Bell Beaker di Britain tidak dilihat sebagai pencerobohan ganas.

Kajian analisis genom purba yang pernah dibuat oleh Iñigo Olalde dan David Reich dari Sekolah Perubatan Harvard. Kajian ini melibatkan lebih daripada 100 orang saintis berpengalaman yang pernah mengkaji lebih daripada sejuta sample DNA yang diambil daripada tulang dan tengkorak yang ditemui di tapak perkuburan purba yang bertebaran di seluruh Eropah antara 4700 SM dan 1200 SM.

Kehilangan kaum ini telah digantikan dengan DNA kaum pendatang yang dikaitkan dengan sekumpulan masyarakat ‘berbudaya’ tembikar yang dikesan di wilayah Belanda moden.

Dalam erti kata lain, artifak tembikar muncul bukan sebagai budaya yang dieksport, tetapi sebagai barangan yang dibawa oleh gelombang pendatang atau oleh orang yang melakukan pencerobohan.

Setibanya di Britain, golombang pendatang ini membawa pelbagai barangan tembikar menggantikan budaya orang zaman batu di sana.

Pontus Skoglund ahli genetik dari Sekolah Perubatan Harvard berkata dalam jurnal Nature. Beliau mengemukakan pendapat bahawa petani zaman batu yang membina Stonehenge telah diserang oleh penceroboh Bell Beaker, dakwaan beliau berdasarkan ukiran pada batu monumen yang disebutkan pada awal artikel tadi.

Jadi masyarakat yang membina Stonehenge mungkin tidak menyumbang  warisan apa-apa kepada generasi kemudian.

Dengan sampel DNA yang terhad, saintis memerlukan lebih banyak data orang Stonehenge untuk membongkarkan persoalan dengan lebih sempurna, sama ada mereka benar dihapuskan oleh kaum Bell Beaker atau terdapat faktor lain yang mendorong kepupusan masyarakat itu.


Macam Mana Jollibee Memecahkan Dominasi Mekdi Di Filipina?

Mcdonald’s ataupun Mekdi merupakan antara rangkaian restoran makanan segera terbesar dunia yang mampu menguasai pasaran di setiap negara.

Di Malaysia sendiri, kehadiran Mekdi di sesebuah kawasan menandakan pendapatan penduduk di situ sudah semakin meningkat sehingga mampu membeli Big Mac.

Jadi jangan rasa pelik jika ternampak Mekdi di kawasan pekan koboi kerana tahap pendapatan sudah naik.

Berlainan pula dengan Filipina kerana sehingga ke hari ini Mekdi tidak mampu menguasai pasaran makanan segera di sana.

Kenapa perkara itu boleh terjadi?

Jawapannya adalah Jollibee.

Apa kelebihan Jollibee sehingga mampu menolak Mekdi ke lembah kehinaan?

Orang Filipina sebenarnya memang sangat gemarkan makanan segera dari Amerika Syarikat seperti burger dan kentang goreng.

Tapi masalahnya, makanan yang ditawarkan oleh Mekdi tidak menepati lidah orang Filipina. Bagi mereka, makanan dari Mekdi terlalu pedas untuk dihadam. Hal ini kerana mereka sama seperti sek kito jange pecoh iaitu suka makanan yang manis.

Di sinilah Jollibee hadir menyelesaikan masalah orang Filipina iaitu menyediakan makanan Amerika Syarikat dengan citarasa Filipina.

Jika Jollibee sudah mampu berikan burger yang manis kepada orang Filipina, untuk apa lagi mereka berkunjung ke Mekdi?

Secara asasnya, menu utama Mekdi adalah berasaskan burger. Pergilah ke mana-mana negara sekalipun, menu yang sama tetap ditawarkan oleh Mekdi.

Itu yang menjadi masalah utama orang Filipina kerana menu Mekdi tidak banyak dan hari-hari makan burger boleh muak.

Jadi Jollibee tawarkan penyelesaian dengan menawarkan pelbagai menu seperti spaghetti dengan kuah manis dan roti hotdog.

Bermakna orang Filipina masih lagi boleh menikmati burger dan spaghetti boleh dijadikan sebagai hidangan sampingan.

Di sesetengah negara, harga untuk sebiji burger memang agak mahal. Seperti di Malaysia, kebanyakan burger Mekdi berharga RM10 ke atas.

Tapi kita tetap beli sahaja kerana tiada restoran lain tawarkan burger pada harga murah dengan suasana yang sama di Mekdi.

Bagi orang Filipina pula, mereka tidak perlu risau kerana Jollibee menawarkan makanan dengan harga yang lebih murah berbanding Mekdi.

Biarpun perbezaan harga hanyalah sekitar 50 sen sehingga $1 sahaja, itu sudah cukup untuk orang Filipina menjauhi Mekdi.

Lebih baik makan di Jollibee berbanding Mekdi kerana lebih murah dan sangat menepati selera mereka.

Di Filipina, Jollibee dijenamakan sebagai restoran makanan segera yang mesra keluarga. Bermakna Jollibee sangat sesuai untuk keluarga berkumpul dan bersosial.

Malah, Jollibee juga sangat menekankan elemen kekeluargaan dalam iklan di televisyen. Secara tidak langsung target pasaran mereka adalah keluarga.

Berlainan pula dengan Mekdi kerana restoran makanan lebih memfokuskan target pasaran kepada kanak-kanak dan remaja.

Hal ini sangat bertentangan dengan sifat orang Filipina yang sangat pentingkan elemen kekeluargaan. Lagipun sangat aneh jika makan bersama keluarga di Mekdi.

Kesimpulannya, tidak sukar pun untuk semut kecil seperti Jollibee menewaskan Mekdi. Apa yang penting anda harus memahami kehendak dan kemahuan orang tempatan.

RUJUKAN:

Ariton, G. (2020, Julai 8). How Jollibee beat McDonald’s to become the Philippines’ fast-food chain of choice – meet billionaire Tony Tan Caktiong, the ‘chickenjoy’ entrepreneur. Style.

Christ, K. (2019, April 30). How two Filipino brothers staved off competition from McDonald’s to build global fast food chain Jollibee. CNBC.

Rose, Cathy. (2013, November 11). How Jollibee beat McDonald’s in the Philippines. ABS-CBN News.


Jalan Tengkorak Yang Menyaksikan Kezaliman Komunis Soviet

Kesatuan Soviet betul-betul terduduk pada tahun 1924. Vladimir Lenin meninggal dunia. Negara Soviet pula macam bangkai kalau dibandingkan dengan Empayar Rusia. Keadaan ekonomi masih belum pulih selepas tewas dalam Perang Dunia Pertama. Kalangan rakyat tidak bersatu hati kerana Perang Saudara Rusia. Jadi Joseph Stalin mengambil alih dan benda pertama beliau buat: sedar diri… bahawa negara ketinggalan teruk.

Dalam satu persidangan, Stalin berkata Soviet ketinggalan jauh di belakang negara-negara maju dengan jurang antara 50 hingga 100 tahun. Jika jurang ini tidak dirapatkan, Soviet mesti akan hancur. Maka Stalin menggerakkan langkah perindustrian yang agak berkesan tetapi sangat menzalimi.

Salah satu bukti kezaliman boleh dilihat pada R504 Kolyma… sebuah lebuh raya yang juga dikenali sebagai “Doroga Kostey” (Jalan Tengkorak). Lebuh raya ini terletak nun jauh di sebelah Timur Rusia dengan panjang 2,000 kilometer. Ia jarang digunakan untuk tujuan selain pengangkutan marhaen dan ekonomi tempatan.

Pelancong cukup benci jalan ini atas faktor binaannya yang hanya menggunakan pasir dan batu kerikil – jadi masa musim salji, jalan ini beku dengan lapisan ais. Bayangkan penduduk tempatan takkan sesekali matikan enjin jika guna jalan ini – kerana takut enjin tidak boleh hidup semula.

Tetapi itu bukan punca di sebalik gelarannya iaitu Doroga Kostey.

Ada Kena Mengena Dengan Gulag

Joseph Stalin berkuasa mutlak dalam politik Soviet. Beliau boleh melakukan apa sahaja. Sesiapa yang menentang mesti akan masuk dalam kem tahanan yang dipanggil Gulag. Mereka ibaratkan hamba di sisi sosial Soviet – yang boleh dikerah secara selamba tanpa mengambil kira hak buruh. Untuk membina Doroga Kostey, pihak kerajaan mengerahkan buruh-buruh Gulag. Salah seorang tahanan yang bernama Varlam Shalamov pula pandai menulis.

Beliau membukukan semua benda yang dialaminya. Semua terpaksa bekerja meskipun suhu turun ke paras -50°C. Tidak cukup dengan itu, buruh dikerah melombong bijih uran yang radioaktif. Makanan pun tidak cukup; apatah lagi baju kalis radiasi. Ubat belum tentu ada untuk membantu tahanan yang diserang penyakit tuberculosis.

Takdir mereka adalah kerja kerana sistem yang bertuhankan Stalin. Sepanjang 3,000 kilometer diturap iaitu daripada Magadan ke Yakutsk (Warren, 2002). Soviet menggunakan 190,000 tahanan untuk menjayakan misi pembinaan ini. Dalam jumlah ini, hanya 50,000 sahaja yang pulang ke kem tahanan.

Bermakna 125,000 tahanan tumbang dan ditinggalkan di situ, sekali gus mengabadikan nama Doroga Kostey (Guzeva, 2020) atas bayangan ratusan ribuan tengkorak dibiarkan begitu sahaja.

Sebab itulah pelik gila apabila ada yang mengagung-agungkan Stalin. Lagi pelik kalau orang tersebut bertempik bukan-bukan apabila disuruh menerima vaksin. 125,000 orang terpaksa mati semata-mata untuk sebuah lebuh raya yang tidak digunakan sepenuhnya. Dan bahagian Rusia itu sendiri sampai hari ini ibaratkan pekan dan kampung sahaja… menampung sebuah ekonomi perikanan dan perlombongan.

Setelah siap rangkaian-rangkaian lebuh raya yang menjadi tulang belakang infrastruktur negara, Stalin sempat duduk tersenyum selama beberapa tahun sahaja. Kerana masuk 1940-an, Kesatuan Soviet dilanggar Jerman.

Meskipun menang, kerosakan ditinggalkan Jerman boleh kata dahsyat juga. Cuma Stalin berjaya membuktikan kata-katanya. Kalau tidak betulkan keadaan, Soviet mesti hancur jika jurang teknologi tidak dirapatkan.

Jatuh saja Jerman, pihak Soviet beralih pandangan ke Jepun pula. Tetapi tiba-tiba datang Amerika Syarikat dengan dua butir bom atom yang membuatkan Stalin sedar satu benda baru: mereka masih ketinggalan jauh.

Kenapa? Soviet terpaksa berhempas-pulas menggugurkan jutaan nyawa dalam kalangan rakyat sendiri semata-mata untuk menundukkan Jerman.

Amerika Syarikat tundukkan Jepun dengan hanya dua pesawat.

RUJUKAN:

Guzeva, A. (2020, November 24). The horrors of USSR’s Road of Bones. Russia Beyond.

Warren, M. (2002, Ogos 10). ‘Road of Bones’ where slaves perished. The Telegraph.


Lanun Melayu Dalam Filem Fantasi Hollywood

Menarik dalam filem Alice Through the Looking Glass (2016), sedikit babak awal yang ditayangkan pada permulaan filem ini ada menggambarkan tiga buah kapal Melayu yang gah mengejar kapal persendirian dari London milik Alice. Babak ringkas ini berlatar tempat di perairan Selat Melaka dan latar masanya sekitar tahun 1874. Gambaran ini menunjukkan lazim bagi kapal-kapal dari Barat perlu untuk melalui Selat Melaka dalam perjalanan pergi dan balik antara timur dan barat, khususnya untuk tujuan perdagangan.

Dalam babak ini, Alice sebagai nakhoda dan anak kapalnya dalam perjalanan balik ke London dari China perlu merentasi perairan Selat Melaka yang dijaga oleh pelaut Melayu dengan kapal-kapal mereka. Menonton babak ini, secara tidak langsung menggambarkan betapa pelaut Melayu mempunyai kekuatan yang hebat dalam menjaga perairannya. Bagi setiap kapal asing, tentu sahaja penguasa laut ini dilabel sebagai “lanun” (seperti dikata dalam filem), sedangkan setiap kawasan perairan khususnya di kepulauan Melayu mempunyai peraturan yang tersendiri, boleh jadi mereka adalah kumpulan pelaut yang diamanahkan menjaga perairan oleh pemerintah di darat, atau sememangnya lanun Melayu yang mempunyai hak kawasan persendirian yang mempunyai undang-undang mereka yang tersendiri. Ini yang dikatakan memahami perspektif pandangan mengikut kecenderungan sentimen sesebuah negara. Memahami sempadan perspektif itu, maka kita setuju.

Hari ini sebilangan dalam kalangan anak Melayu kurang mengetahui sejarah kehebatan leluhur mereka sehingga menyebabkan kurangnya jati diri pada diri masing-masing, berikut merupakan tiga faktor utama sebab hal ini terjadi.

1. Tidak berusaha mengambil tahu latar belakang dan cerita leluhur keluarga (salasilah nasab) yang terdahulu.

– Mengetahui akan latar belakang leluhur keluarga bukanlah bertujuan untuk berbangga, tetapi penting untuk membina jati diri. Tidak kisah jika latar belakang moyang terdahulu itu merupakan individu lanun sekalipun, tetap ia dapat mendirikan jati diri dalam jiwa seseorang. Sebagai contoh, jika seseorang itu dibuli, kemudian teringat dia akan darah keturunannya yang berani “mengajar” orang, maka jati diri ini akan membangkitkan dia untuk “mengajar” pembuli itu. Diambil nilai positif yang ada pada diri leluhur keluarga.

2. Tidak memupuk minat untuk mendalami sejarah bangsa, khususnya dalam mengetahui kekuatan dan keistimewaan bangsa melalui kisah-kisah terdahulu.

– Menjadi kewajiban untuk mengetahui sekurang-kurangnya bahan fakta sejarah yang telah disediakan untuk menjadi orang yang mengenal bangsa diri, bahkan seeloknya perlu mempunyai usaha untuk mencari dan menggali bahan sejarah yang telah terkubur malah disembunyikan oleh pihak-pihak tertentu.

3. Kurang pendedahan melalui media massa tentang sejarah Melayu, khususnya media yang menjadi tatapan bagi semua lapisan masyarakat yang memberi impak maksima seperti bidang perfileman.

– Filem adalah salah satu “iklan” terbesar bagi menyampaikan sesuatu mesej, sentimen, dan propaganda. Oleh itu, jika tidak mampu untuk menghasilkan sendiri filem yang berjiwa sejarah kehebatan bangsa, maka perlulah membuat pelaburan dalam filem antarabangsa khususnya Hollywood, walau hanya bertujuan menyelitkan sedikit paparan sejarah kehebatan Melayu yang berdurasi sekitar satu hingga lima minit. Ini demi menaikkan rasa bangga justeru menghasilkan jati diri empunya bangsa yang terkait apabila ia ditonton di seluruh dunia. Berbanding tindakan melabur dalam filem Hollywood yang tiada bertujuan ke arah itu, ia tidak akan dapat membawa manfaat yang berpanjangan kepada jiwa bangsa dan Negara.

p/s: Mesej ini tidak terhad kepada bangsa Melayu sahaja, tetapi bersifat umum bagi yang menjadikan ia sebagai cerminan bangsa masing-masing.

Artikel Ini Dinaikkan Atas Izin Abu Al-Abbas IV pada 30/10/2016 (https://www.facebook.com/abualabbasiv)


Pertubuhan Rahsia Ala Iluminati Zaman Maharaja Asoka

Sebut saja pertubuhan rahsia, tak sah kalau ia menjadi mainan geng teori konspirasi. Sebutlah nama organisasi seperti Knight’s Templar atau Freemason, tak sah jika dikaitkan dengan apa saja peristiwa yang dikatakan mengubah sejarah dari pembunuhan dan sabotaj hinggalah memanipulasi masyarakat hari ini. Di India, wujud satu pertubuhan rahsia yang disyaki memanipulasi trend sosial dan politik untuk meneruskan agenda mereka serta telah wujud sejak 2,000 tahun lalu. Pertubuhan ini dikenali sebagai Sembilan Lelaki Tidak Dikenali (Nine Unknown Men).

Pertubuhan ini dikatakan wujud pada tahun 226 SM oleh Maharaja Asoka dari Dinasti Maurya. Cucunda kepada maharaja legenda yang menyatukan India iaitu Chandragupta, sudah pasti wujud keinginan untuk mengekalkan legasi nendanya itu dan meneruskan dominasi Empayar Maurya. Salah satu kempen yang digerakkan ialah kempen peperangan terhadap Kalinga yang mengakibatkan 150,000 orang terbvnuh dan 100,000 lagi orang awam diusir keluar dari Kalinga. Walaupun kempen tersebut membantu meluaskan Empayar Maurya, Asoka yang merasa sedih melihat apa yang berlaku bersumpah untuk tidak terjebak dengan keganasan lagi.

Sejak itulah, baginda memilih memeluk agama Buddha dan menyebarkan agama tersebut secara damai ke merata tempat termasuk Tanah Melayu, India dan Sri Lanka. Usaha ini membawa kepada kemunculan agama Buddha di China, Nepal, Tibet dan Mongolia. Asoka juga merupakan seorang vegetarian (pemakan sayur-sayuran dan buah-buahan) tetapi tidak pernah memaksa sesiapa mengikut tabiat baginda. Asoka juga turut menunjukkan sifat toleransi terhadap kumpulan-kumpulan agama lain tetapi menegah pengambilan alkohol.

Paling
penting, baginda menolak integrasi secara paksa terhadap pemberontak sebaliknya
integrasi dibuat dengan memenangi hati mereka dengan mematuhi undang-undang
tanggungjawab dan ketaatan. Ini kerana menurut Asoka, semua makhluk bernyawa
seharusnya menikmati keselamatan, keamanan, kegembiraan dan peluang untuk hidup
dengan bebas. Untuk menunjukkan komitmennya terhadap misi ini, Asoka dikatakan
memfokuskan usaha pengumpulan, pemeliharaan dan penyimpanan semua bentuk ilmu
agar ia tidak digunakan pada jalan dosa.

Tetapi tugas ini tidak boleh dilakukan oleh baginda secara berseorangan ditambah dengan tanggungjawab lainnya sebagai pemerintah Empayar Maurya. Justeru untuk menjayakan usaha ini, Asoka memanggil sembilan cendekiawan yang paling bijak di India ketika itu. Untuk mengelak diri mereka dari menjadi sasaran terutama kerajaan-kerajaan pesaing, identiti cendekiawan-cendekiawan ini tidak pernah didedahkan. Mereka kemudiannya bersama-sama menubuhkan organisasi Sembilan Lelaki Tidak Dikenali.

Matlamat penubuhan organisasi tersebut ialah mengumpul semua maklumat saintifik dari sains alam hinggalah fisiologi dan biologi. Bimbang jika maklumat ini jatuh ke tangan pihak-pihak yang tidak bertanggungjawab, hanya Sembilan Lelaki Tidak Dikenali sahaja yang dibenarkan membuat kajian dalam pelbagai disiplin ilmu. Untuk memastikan usaha mereka ini berhasil, setiap seorang daripada mereka ditugaskan untuk satu buku di mana mereka menambahbaik, menyemak dan memastikan ilmu yang direkodkan itu sempurna. Apabila salah seorang daripada mereka tidak dapat menyelesaikan tugas akibat masalah kesihatan, bersara atau mati, tugas itu diberi kepada pengganti yang dipilih. Ini bagi memastikan terdapat sembilan ahli dalam organisasi berkenaan. Mungkin atas sebab itulah, Sembilan Lelaki Tidak Dikenali ini dikatakan sudah wujud selama 2,000 tahun.

Tidak
diketahui apa jenis buku yang dikumpul oleh organisasi berkenaan. Tetapi
penulis British, Talbot Mundy yang menerbitkan buku The Nine Unknown Men pada
tahun 1923 berpandangan terdapat sembilan buku yang dikumpul oleh ahli
organisasi itu. Buku-buku Sembilan Lelaki Tidak Dikenali ialah:

1.
Propaganda: propaganda dan teknik perang psikologi.

2.
Fisiologi: fisiologi manusia dan bagaimana seseorang itu boleh membunuh dengan
hanya menyentuh urat tertentu. Dikatakan sukan judo lahir dari kebocoran dari
buku kedua ini.

3.
Mikrobiologi: mikrobiologi dan teknologi.

4.
Alkimia: alkimia dan penukaran besi kepada bahan berharga seperti emas.

5.
Komunikasi: semua bentuk komunikasi sama ada di langit atau di bumi.

6.
Graviti: rahsia pengapungan dan bagaimana menghasilkan kenderaan terbang
seperti Vimana dalam kitab Vedik.

7.
Kosmogoni: kosmogoni dan semua perkara berkaitan alam semesta.

8.
Cahaya: semua aspek berkaitan cahaya termasuk kelajuan dan penggunaannya
sebagai senjata.

9.
Sosiologi: peraturan dalam mengenalpasti perubahan masyarakat dan cara meramal
kemerosotan mereka.

Tetapi apakah Sembilan Lelaki Tidak Dikenali ini wujud? Berdasarkan rekod, Asoka berkemungkinan meminta sembilan cendekiawan tidak dikenali untuk mengumpul pengetahuan saintifik termasuk aplikasi peperangan. Era tersebut dianggap era yang mencabar dan tidak mustahil pemerintah-pemerintah lain pada zaman-zaman terkemudian turut melakukan perkara sama. Antara pengetahuan yang dicari ialah taktik peperangan, kaedah pembuatan senjata dan pengendalian haiwan sebagai kenderaan peperangan. Tetapi menguasai dan mengawal masyarakat selama 2,000 tahun tanpa sebarang bantuan teknologi dan kemudahan terkini seperti didakwa sesetengah pihak? Itu memang mengarut!

RUJUKAN:

Sullivan,
Kerry. (2016). The Mysterious Secret Society of Ancient India and The Nine
Unknown Men of Ashoka. Ancient-Origins. https://www.ancient-origins.net/myths-legends-asia/mysterious-secret-society-ancient-india-and-nine-unknown-men-ashoka-006714